Diari Oficial de la Generalitat Valenciana


Sumari del DOGV 3037, del 17-07-1997 (1997/9013)

RESOLUCIÓ de 10 de març de 1997, de la Direcció General de Treball, per la qual es disposa el registre i la publicació del Conveni Col·lectiu de Residències per a la Tercera Edat, Residències Maternoinfantils i Servei d'Ajuda a Domicili de titularitat pública a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3037

Data del DOGV
:   17-07-1997

Secció del DOGV
:   CONVENIS I ACTES - CONVENIS COL·LECTIUS

Número del document
:   1997/9013


Data del document
:   10-03-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 10 de març de 1997, de la Direcció General de Treball, per la qual es disposa el registre i la publicació del Conveni Col·lectiu de Residències per a la Tercera Edat, Residències Maternoinfantils i Servei d'Ajuda a Domicili de titularitat pública a la Comunitat Valenciana.  
Vist el text articulat del Conveni Col·lectiu Laboral per a empreses que tinguen adjudicada, mitjançant contracte amb alguna administració pública, la gestió de residències per a la tercera edat, residències maternoinfantils i servei d'ajuda a domicili de titularitat pública a la Comunitat Valenciana, presentat davant aquesta Direcció General el dia 25 de febrer de 1997, signat en data 14 de febrer de 1997, de part empresarial per l'Associació Valenciana d'Empreses de Serveis Socials (AVESS), i de l'altra, de la dels treballadors, per la FSP-UGT-PV i la FS-CCOO-PV; i de conformitat amb allò que disposen l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre registre i dipòsit dels convenis col·lectius de Treball, aquesta Direcció General de Treball, de conformitat amb les competències que té transferides d'acord amb el Reial Decret 4.105/82, de 29 de desembre, acorda:  
Primer  
Ordenar-ne la inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora i dipòsit del text original del conveni.  
Segon  
Disposar-ne la publicació en el Diari Oficial de la Generalitat Valenciana.  
València, 10 de març de 1997.- El director general de Treball: José Luis Colvée Millet.  
Conveni Col·lectiu Laboral per a les empreses que tinguen adjudicada, mitjançant contracte amb alguna administració pública, la gestió de residències de la tercera edat, residències maternoinfantils i servei d'ajuda a domicili de titularitat pública, a la Comunitat Valenciana  
Capítol I  
Article 1. Àmbit funcional  
Aquest Conveni Col·lectiu serà d'aplicació en totes aquelles empreses que tinguen adjudicada, mitjançant contracte amb alguna administració pública, la gestió de residències de la tercera edat, residències maternoinfantils i serveis d'ajuda a domicili de titularitat pública, ja siguen municipals, provincials, autonòmiques o estatals.  
Queden expressament excloses de l'àmbit d'aplicació d'aquest conveni, les residències de la tercera edat de propietat privada i les empreses que realitzen específiques cures sanitàries com a activitat fonamental. Aquesta exclusió s'entén sense perjudici de l'assistència sanitària als residents com a conseqüència dels problemes propis de la seua edat.  
Article 2. Àmbit territorial  
Aquest conveni tindrà el seu àmbit d'aplicació en tot el territori de la Comunitat Valenciana.  
Article 3. Àmbit personal  
Queden compresos en l'àmbit del conveni tots els treballadors i totes les treballadores que presten els seus serveis en les empreses afectades per aquest.  
Article 4. Vigència i durada  
Aquest conveni col·lectiu entrarà en vigor l'1 de gener de 1997, i vigirà fins el 31 de desembre de 1998, independentment de la data en què se signe o del dia en què es publique en el Diari Oficial de la Generalitat Valenciana (DOGV).  
Article 5. Denúncia i pròrroga  
Qualssevol de les parts signants podrà denunciar aquest conveni amb una antelació mínima de 30 dies abans del venciment d'aquest.  
Perquè la denúncia tinga efecte haurà de fer-se mitjançant una comunicació escrita a l'altra part, comunicació que haurà de registrar-se en la Conselleria de Treball i Afers Socials amb una antelació mínima de 30 dies abans del venciment d'aquest.  
En cas que no es produïsca l'esmentada denúncia, s'entendrà que el conveni es prorroga automàticament cada any; en aquest cas, tots els conceptes econòmics s'incrementaran tenint en compte l'índex de preus al consum corresponent a l'any anterior per a tot el conjunt nacional, d'acord amb les dades oficials que publica l'Institut Nacional d'Estadística, més un punt.  
Article 6. Vinculació a la totalitat  
Les condicions pactades formen un tot orgànic i indivisible, i a l'efecte d'aplicació pràctica seran considerades globalment.  
En el cas que la jurisdicció social a petició de l'autoritat laboral o qualssevol dels afectats procedira a l'anul·lació d'algun dels pactes d'aquest conveni col·lectiu, en quedarà sense efecte la totalitat, i les parts afectades hauran de procedir a la renegociació del seu contingut en el termini de dos mesos a partir del moment de la fermesa de la sentència o resolució.  
Article 7. Irrenunciabilitat  
Es considerarà nul·la i no feta, la renúncia per part dels treballadors i les treballadores a qualsevol benefici establit en el conveni; així mateix es titllarà de nul·litat i es considerarà no disposat i sense cap efecte, qualsevol conveni, acord, resolució o clàusula (individual o col·lectiva) que implique condicions menys beneficioses.  
En qualsevol cas, es mantindran totes aquelles condicions, tant salarials com socials i laborals, que milloren aquest conveni i que cada treballador o treballadora hi pogueren tenir.  
Article 8. Comissió Negociadora  
La Comissió Negociadora quedarà constituïda pels representants de les associacions empresarials afectades per aquest conveni i pels treballadors i les treballadores de les esmentades entitats representats per les centrals sindicals amb la implantació legal. La distribució dels seus membres està en funció de la proporció de representativitat d'aquestes al si de les empreses afectades.  
Quedarà constituïda en el termini màxim d'un mes a partir de la denúncia del conveni, amb la mateixa representativitat numèrica entre ambdues parts, i actuaran de president i secretari de l'esmentada mesa negociadora les persones que els membres de la mesa acorden, per majoria de cadascuna de les representacions.  
Article 9. Comissió Paritària  
Es crea una Comissió Paritària del Conveni Col·lectiu com a òrgan d'interpretació, arbitratge, conciliació i vigilància del seu compliment.  
Ambdues parts, acorden de sotmetre a la Comissió Paritària tots els problemes, les discrepàncies o els conflictes que puguen sorgir de l'aplicació o la interpretació del conveni.  
Davant de situacions de desacord en la Comissió Paritària, ambdues parts acorden de sotmetre aquesta discrepància a l'organisme previst en l'Acord de Solució Extrajudicial de Conflictes (ASEC) de la Comunitat Valenciana; la resolució serà vinculant per a ambdues parts.  
L'esmentada comissió estarà integrada per vuit membres, quatre en representació dels empresaris i quatre més en representació de les centrals sindicals signants d'aquest Conveni Col·lectiu, tots ells amb els respectius suplents. Ambdues representacions nomenaran entre els seus components, un secretari o una secretària per cada part.  
La Comissió Paritària es reunirà de forma ordinària cada sis mesos, i amb caràcter extraordinari, a petició de qualsevol de les dues parts, amb indicació de l'ordre del dia, i amb un màxim de setanta-dues hores des de la data de comunicació de la sol·licitud de reunió. Ambdues representacions, podran assistir a les reunions amb els assessors que consideren convenient i es farà públic allò acordat en tots els centres de treball.  
S'assenyala com a domicili de la Comissió Paritària l'avinguda del Baró de Càrcer número 46, 2.n, 5.a (46573 València).  
L'organització que aporta el domicili de la Comissió Paritària, serà la responsable de rebre els escrits que s'hi adrecen i comunicarà l'esmentada informació als altres membres en el termini màxim de cinc dies hàbils des de la data de recepció.  
Per a poder adoptar acords hauran d'assistir a la reunió de la comissió més de la meitat dels components per cadascuna de les dues parts representades.  
Durant la vigència d'aquest conveni, la comissió quedarà integrada per les següents persones:  
De part de la patronal:   
Tomás Esparza Sánchez  
Hermenegildo Gómez Carrillo  
Dolores Maeso Guerrero  
Alicia Sánchez Gomis  
De part de les centrals sindicals:  
· En representació de FSP-UGT-PV:  
Teresa Bravo Mira   
Antonio Gallut Lozano  
· En representació de FS-CCOO-PV:  
Encarna Serrano Cartagena  
Ana Cocera Picó  
Article 10. Clàusula de revisió  
En el cas que l'índex de preus al consum establit per l'Institut Nacional d'Estadística per a 1997, registre un increment superior al 2,5% respecte del 31 de desembre de 1996, s'efectuarà una revisió salarial tan aviat com es constate oficialment l'esmentada circumstància a l'excés sobre la indicada xifra, amb efectes retroactius des de l'1 de gener de 1997. L'increment que en resulte es pagarà en una sola paga dins dels tres primers mesos de l'any 1998, i aquestes quanties s'incorporaran al salari base i serviran de base per a fixar la taula salarial de 1998.  
Tan aviat com es conega oficialment índex de preus al consum de l'any 1997, es reunirà la Comissió Paritària del conveni per procedir, d'acord amb allò establit, a la confecció i l'actualització de les noves taules salarials d'acord amb l'esmentada revisió, i també a l'establiment i la confecció de les taules salarials de 1998, l'increment de les quals serà l'índex de preus al consum previst pel govern per a l'esmentat any, més un 0,4%.  
En el cas que l'índex de preus al consum establit per l'Institut Nacional d'Estadística per a 1998, registre un increment superior a l'índex de preus al consum previst pel govern, respecte del 31 de desembre de 1997, s'efectuarà una revisió salarial tan aviat com es constate oficialment l'esmentada circumstància a l'excés sobre l'esmentada xifra, amb efectes retroactius des de l'1 de gener de 1998. L'increment que en resulte es pagarà en una sola paga dins dels tres primers mesos de l'any 1999, i aquestes quanties s'incorporaran al diferents conceptes salarials i serviran de base per a la negociació del següent conveni.  
Tan aviat com es conega oficialment l'índex de preus al consum es reunirà la Comissió Paritària del conveni per procedir, d'acord amb allò establit, a la confecció i l'actualització de les noves taules salarials d'acord amb l'esmentada revisió.  
Capítol II  
Article 11. Organització del treball   
L'organització del treball serà facultat de l'empresa, sense perjudici dels drets d'audiència, informació, negociació, etcètera, reconeguts als treballadors i a les treballadores i als seus representants en aquest conveni, en l'Estatut dels Treballadors i en la resta de la normativa que hi siga d'aplicació.  
Capítol III  
Article 12. Actualització de plantilles  
Les empreses vinculades per aquest conveni, elaboraran les corresponents relacions de llocs de treball en cadascun dels centres i en lliuraran una còpia en el termini d'un mes de l'entrada en vigor als representants dels treballadors i les treballadores o a la Comissió Paritària del conveni, perquè se'n prenga coneixement.  
Article 13. Contracte de treball  
En desplegament d'allò que disposa l'article 15 de l'Estatut dels Treballadors, les empreses afectades per l'àmbit d'aquest conveni es regiran únicament i exclusivament per les modalitats de contractació reflectides en aquest.  
1. Modalitats de contractació.  
a) Contracte indefinit.  
b) Per obra o servei determinat: aplicable per a la prestació de serveis de durada incerta. La relació laboral romandrà vigent, per adscripció al centre de treball, mentre continue la prestació de l'activitat o del servei per la qual s'establí la relació contractual, independentment de l'empresa que la gestione.  
c) Llançament de nova activitat: aplicable en els supòsits d'obertura de nous centres de treball. Quan a l'acabament d'aquest tipus de contracte persistisca la prestació de l'activitat o del servei per la qual foren realitzats, es procedirà a la modificació dels esmentas contractes que passaran a ser indefinits o d'obra o servei determinat.  
d) Acumulació de tasques: aplicable de forma selectiva, en el cas d'increment conjuntural de la demanda de serveis assistencials i amb una durada màxima de 12 mesos dins d'un període de 18 mesos, comptats a partir de la data de formalització de la contractació. No es podrà contractar un altre treballador o treballadora per al mateix lloc de treball pel qual s'haja celebrat un contracte d'aquesta modalitat fins almenys un any després que haja finalitzat l'esmentat contracte. En cas de fer-ho, el contracte així celebrat es convertirà en indefinit.  
e) Contracte d'interinitat: quan es tracte de substituir treballadors i treballadores, sempre que en el contracte de treball s'especifique el nom del substituït i la causa de la substitució, o per a cobrir temporalment un lloc de treball durant el procés de promoció o selecció per a la cobertura definitiva.  
f) Contracte en pràctiques: tindran una durada no inferior a 12 mesos prorrogables en períodes de sis mesos fins el límit legal. Les retribucions per a aquests contractes seran del 100% del salari de la seua categoria.  
g) Contractació a temps parcial: en cap cas podran tenir una jornada inferior a 12 hores setmanals o 48 hores mensuals. Així mateix els treballadors i les treballadores afectats per aquesta modalitat de contractació no podran realitzar hores extraordinàries.  
En els contractes celebrats en les empreses afectades per aquest conveni haurà de figurar-ne expressament la denominació, la categoria professional, el lloc de treball que s'ha d'ocupar, i també les dades que es recullen en el model oficial de contracte i els que es deriven de la relació contractual entre les parts.  
D'acord amb la Llei 2/1991, de 7 de gener, sobre Drets d'Informació als Representants Legals dels Treballadors i les Treballadores en Matèria de Contractació, se'ls facilitarà una còpia bàsica del contracte de treball.  
Serà funció dels comités d'empresa i/o dels delegats/des del personal, i també de les seccions sindicals, la vigilància i el control perquè el que s'ha exposat anteriorment es complisca fidelment. En aquelles empreses on no hi haja representants dels treballadors i les treballadores, la funció de vigilància i control la desenvoluparà la Comissió Paritària del conveni.  
2. Període de prova  
S'estableix un període màxim de prova en la contractació d'acord amb allò que es regula en l'Estatut dels Treballadors, així:  
Grup A: sis mesos.  
Grup B: dos mesos.  
Grup C: 45 dies.  
Grup D: 30 dies.  
Grup E: 15 dies.  
El període de prova s'haurà de pactar per escrit i les parts contractants podran, durant la vigència d'aquest, resoldre de forma unilateral i lliurement la relació laboral sense necessitat de preavís i sense dret a cap indemnització.  
3. Extinció de contracte.  
El preavís d'extinció de contracte que formule l'empresa haurà d'anar acompanyat de la proposta de liquidació amb 15 dies d'antelació al moment del cessament (quan el contracte tinga una durada de 6 mesos o més), i l'empresa haurà de pagar com a indemnització als treballadors i les treballadores, tants dies com falten per als 15 de preavís.  
La proposta de liquidació haurà d'especificar, amb total claredat tots els conceptes que es deuen al treballador o la treballadora i les quanties corresponents.  
Totes les quitances hauran de contenir la signatura d'un representant sindical. Aquest representant serà preferentment de la secció sindical del sindicat al qual estiga afiliat el treballador o la treballadora. Si no hi és possible, signarà un membre del comité d'empresa o delegat de personal, o un representant de la secció sindical del sindicat més representatiu.  
Quan la quitança no tinga el requisit del paràgraf anterior, la signatura del treballador o la treballadora solament comportarà l'acreditació de la recepció de la notificació, sense que tinga efectes alliberadors, tret que el treballador o la treballadora renuncie a aquest dret de forma expressa.  
Quan s'extingisca la relació per dimissió del treballador o la treballadora aquest haurà de preavisar l'empresa amb l'antelació següent.  
Grup A: un mes.  
Grup B: 25 dies.  
Grup C: 20 dies.  
Grup D: 15 dies.  
Grup E: 15 dies.  
La falta de preavís establit facultarà l'empresa per a deduir de les parts proporcionals que ha de pagar al moment de la liquidació als treballadors i a les treballadores, l'equivalent diari del seu salari base per cada dia que falte en el reglamentari preavís anteriorment fixat.  
A l'efecte d'aplicació d'aquest article s'estableixen els següents grups:  
Grup A: director o directora.  
Grup B: metge/essa, psicòleg/òloga, coordinador/a d'infermeria, ATS/DUE, fisioterapeuta, treballador/a social, coordinador/a de SAD.  
Grup C: oficial administratiu, TASOC, puericultor/a, educador/a, monitor/a, ajudant de coordinació de SAD i coordinador/a de serveis generals.  
Grup D: auxiliar administratiu/va, auxiliar d'infermeria, auxiliar d'ajuda a domicili i cuiner/a.  
Grup E: auxiliars de residència, subaltern/a, conductor/a de vehicle adaptat.  
Article 14. Ingrés i provisió de vacants  
Els llocs vacants o de nova creació es cobriran d'acord amb el següent procediment:  
1. Convocatòria interna. Tindran dret de preferència per a cobrir les vacants existents els treballadors i les treballadores que pertanyen a la mateixa empresa, sempre que reunisquen les condicions que s'exigisquen per al desenvolupament del lloc de treball. Tots els treballadors i les treballadores tindran dret a presentar-se a les esmentades places en igualtat de condicions.  
2. Convocatòria externa. Si la plaça no es cobreix a través del procediment anterior, es realitzarà mitjançant oferta externa i s'hauran de superar unes proves de capacitació per al treball que s'haurà de desenvolupar; les esmentades proves seran adequades al perfil del lloc de treball i s'hi faran públiques abans de la realització.   
En ambdós casos, les empreses elaboraran els criteris de selecció amb la participació dels representants dels treballadors.  
Article 15. Estabilitat de plantilles  
Les empreses afectades per aquest conveni es comprometen a suplir amb contractacions els treballadors i les treballadores que, per raó d'incapacitat temporal, vacances, excedència, defunció, cessament, jubilació, acomiadament del treballador o qualsevol altra, deixe temporalment o definitivament de prestar els seus serveis en l'empresa, exceptuant-ne els casos que puguen substituir-se amb treballadors i treballadores de la plantilla que no tingueren la jornada màxima legal. Les esmentades contractacions es formalitzaran en un temps màxim de set dies.  
Article 16. Reducció de plantilles  
Si com a conseqüència que en els plecs de condicions, l'administració exigira una reducció de personal als centres o serveis, la nova empresa adjudicatària respecte de l'anterior, iniciarà conjuntament amb els representants dels treballadors un procés negociador per adequar la plantilla a la nova situació amb preferència de continuïtat, en qualsevol cas, per al personal amb més antiguitat de la plantilla.   
Article 17. Clàusula de subrogació del personal  
A fi de mantenir l'estabilitat dels treballadors i les treballadores en l'ocupació, aconseguir la professionalització del sector, i evitar en la mesura de les possibilitats la proliferació de contenciosos, ambdues parts acorden la següent regulació:  
1. Al terme de la concessió d'una contracta, bé siga la gestió d'un centre o el servei d'ajuda domiciliària, els treballadors i les treballadores de l'empresa contractista ixent passaran a estar adscrits a la nova titular de la contracta, la qual subrogarà tots els drets i obligacions sempre que es produïsca algun dels següents supòsits:  
a) Treballadors i treballadores en actiu que presten els seus serveis amb una antiguitat mínima de 120 dies, qualsevol que en siga la naturalesa o modalitat del seu contracte de treball. L'esmentat termini d'antiguitat mínima, no serà d'aplicació en els casos en què la contractació s'haja produït per a substituir algun treballador o treballadora que tinga rescindida de forma definitiva, la seua relació laboral amb l'empresa.  
b) Treballadors i treballadores que al moment del canvi de titularitat de la contracta es trobaren malalts, accidentats, en excedència, en el servei militar o en situació anàloga, sempre que hagen prestat els seus serveis al centre de treball objecte de subrogació amb anterioritat a la suspensió del seu contracte de treball i que reunisquen l'antiguitat mínima establida en l'apartat a).  
c) Treballadors i treballadores que amb contracte d'interinitat substituïsquen algun dels treballadors esmentats en l'apartat anterior.  
d) Treballadors i treballadores de nou ingrés que per exigències del client s'hagen incorporat al centre, com a conseqüència de l'ampliació del contracte dins dels 120 últims dies.  
e) Els treballadors i les treballadores incorporats per l'anterior titular a aquest centre de treball dins dels últims 120 dies, continuaran pertanyent a l'esmentada empresa, i no es produirà la subrogació esmentada tret que se n'acredite l'efectiva incorporació al centre per algun dels supòsits anteriors.  
2. La nova empresa adjudicatària del servei, comunicarà mitjançant telegrama o carta notarial, a l'empresa cessant i a la Comissió Paritària d'aquest conveni, que és la nova adjudicatària del servei. Si no es compleix aquest requisit, la nova empresa adjudicatària automàticament i sense més formalitats se subrogarà amb tots els treballadors i les treballadores que presten els seus serveis al centre de treball objecte del canvi d'adjudicació.  
3. L'empresa cessant haurà de comunicar als treballadors i les treballadores afectats, la pèrdua de l'adjudicació dels serveis, i també el nom de la nova empresa adjudicatària, tan bon punt tinga coneixement de les esmentades circumstàncies.  
4. La nova empresa adjudicatària haurà de respectar als treballadors i a les treballadores, tots els drets laborals que tingueren reconeguts en la seua anterior empresa, com ara categoria, salari, jornada, horari, antiguitat, etcètera. Així mateix, els treballadors i les treballadores percebran a càrrec de l'empresa cessant en finalitzar l'adjudicació, la liquidació dels havers pendents (parts proporcionals de gratificacions extraordinàries, vacances, etcètera), que li pogueren correspondre.  
A l'efecte de deixar constància de l'anterior, lliurarà a tots els treballadors i treballadores, un document en el qual es reflectisca el reconeixement dels drets de la seua anterior empresa, amb esment exprés a l'antiguitat i la categoria, dins dels 30 dies següents a la subrogació.  
5. A l'efecte de subrogació, l'empresa cessant haurà de posar a disposició de l'empresa adjudicatària, en un termini mínim de tres dies hàbils abans que aquesta comence la prestació del servei o des que tinguera coneixement directe de la subrogació, la següent documentació:  
a) Certificació en la qual hauran de constar els treballadors i les treballadores afectats per la subrogació, amb nom i cognoms, data de naixement, estat civil, document nacional d'identitat, número d'afiliació a la Seguretat Social, situació familiar (nombre de fills), categoria professional, i en general qualsevol altra dada que, respectant el dret constitucional a la intimitat del treballador o la treballadora, li siga requerida per l'empresa adjudicatària, a l'efecte de la subrogació.  
b) Fotocòpia de les nòmines dels tres últims mesos, o període inferior, segons que corresponga.  
c) Certificat de la Tresoreria de la Seguretat Social, i també declaració jurada, que s'està al corrent de pagament. Aquest certificat haurà d'estar datat en algun dels tres últims mesos anteriors al canvi d'adjudicació.  
d) Fotocòpia dels TC1 i TC2 de cotització a la Seguretat Social dels tres últims mesos, o període inferior si escau.  
e) Fotocòpia dels contractes de treball subscrits amb els treballadors i les treballadores afectats, en el cas que s'hagen concertat per escrit. En els casos que no hi haja contracte per escrit, haurà de lliurar relació nominal dels treballadors i les treballadores afectats, amb esment exprés a l'antiguitat reconeguda en l'empresa, i també qualsevol altra dada que, respectant el seu dret constitucional a la intimitat, li siga requerida per l'empresa adjudicatària, a l'efecte de la subrogació.  
f) Qualsevol altre document que, respectant el dret constitucional a la intimitat del treballador o treballadora, es requerisca per a la subrogació.  
6. El no compliment per part de l'empresa ixent dels requisits exposats en aquest article, no eximeix de l'obligatorietat de la subrogació per part de la nova empresa adjudicatària.  
7. Si l'empresa cessant tinguera descoberts en la cotització de la Seguretat Social dels treballadors i les treballadores afectats per la subrogació, la nova empresa adjudicatària els subrogarà igualment, i aquests hauran de formular-hi la corresponent denúncia davant l'autoritat laboral contra l'empresa cessant i contra l'empresa principal contractant del servei.  
8. La nova empresa adjudicatària, d'acord amb la normativa vigent, quedarà eximida de qualsevol responsabilitat per descobert en les cotitzacions a càrrec de l'empresa cessant, i en serà responsable subsidiari amb aquesta última l'empresari principal o contractant del servei.  
9. Els treballadors i les treballadores que no hagueren gaudit de les seues vacances reglamentàries abans de produir-se la subrogació, gaudiran d'aquelles íntegrament amb el nou adjudicatari del servei, el qual, no obstant això, solament pagarà la part proporcional del període que li corresponga, i els treballadors i les treballadores gaudiran de la resta, fins que completen el seu període vacacional, en qualitat de permís no retribuït. En qualsevol cas es respectarà el calendari vacacional que s'hi haguera fixat.  
10. Si la subrogació implicara treballadors i treballadores que realitzaren la seua jornada laboral en diversos centres de treball, afectant-ne un o diversos el canvi d'adjudicació, l'empresa cessant i la nova adjudicatària del servei gestionaran la pluriocupació legal del treballador o la treballadora. En aquests casos les empreses afectades s'obliguen a col·laborar conjuntamente en els supòsits de IT, permisos, vacances, excedències, etcètera, dels treballadors i les treballadores pluriocupats, a fi que els que es trobaren en alguna de les situacions indicades anteriorment o en qualsevol altra d'anàloga significació, seguisca sempre el mateix règim en les empreses a les quals poguera pertànyer.  
11. El punt anterior, solament serà d'aplicació, en el cas que les empreses afectades, tot tenint preferència l'empresa cessant, no decidisquen que els treballadors i les treballadores afectats únicament treballen per a un d'ells, sempre que siga en jornada completa.  
12. No desapareix el caràcter vinculant de la subrogació en el cas que el contractant del servei el suspenguera, si l'empresa cessant o els treballadors i les treballadores els contractes de treball del quals s'hagueren resolt per motius d'aquesta suspensió, provara que el servei l'haguera reiniciat la mateixa o una altra empresa.  
13. Els treballadors i les treballadores d'un centre de treball el tancament del qual siga causa o conseqüència de l'obertura d'un altre del mateix contractant, passaran a estar adscrits a aquest nou centre, i s'incorporaran a la plantilla de l'empresa adjudicatària del servei del nou centre.  
14. Igualment la nova empresa haurà de respectar les garanties sindicals d'aquells delegats de personal, membres del comité d'empresa i delegats sindicals, afectats per la subrogació.  
15. La relació laboral entre l'empresa cessant i els treballadors i les treballadores afectats, solament s'extingirà al moment que se'n produïsca la subrogació per part de la nova empresa adjudicatària del servei.  
16. L'aplicació d'aquest article serà d'obligat compliment per a les parts afectades pel canvi d'adjudicació de servei: empresa cessant, nova empresa adjudicatària del servei i empresa contractant, qualsevol que siga el seu estatus o la seua configuració jurídica i el personal afectat.  
Article 18. Mobilitat funcional  
La mobilitat en el lloc de treball solament serà possible excepcionalment si hi ha raons tècniques i organitzatives, (accidents, IT imprevista i aquelles contingències que no es puguen preveure abans), estiguen justificades les necessitats peremptòries de l'activitat i aquesta situació es comunique prèviament als representants dels treballadors i les treballadores.  
Si calguera destinar als treballadors i les treballadores a tasques corresponents a una categoria inferior, serà necessari l'informe previ del comité d'empresa, els delegats sindicals o els delegats de personal, i els treballadors i les treballadores percebran durant aquest temps el salari corresponent a la seua categoria professional.  
Per als treballs d'inferior categoria mai es podran superar els tres mesos en un període d'un any o els sis mesos en tres anys.   
Quan es destine els treballadors i les treballadores a tasques corresponents a una categoria superior, però no siga procedent legalment l'ascens, els treballadors i les treballadores tindran dret a la diferència retributiva entre la categoria assignada i la funció que realment realitzen.  
CAPÍTOL IV  
Formació  
Article 19. Comissió Sectorial de Formació  
En el marc d'aquest conveni es constituirà, en el termini màxim de 6 mesos, la Comissió Sectorial de Formació, que estarà composta al 50% per les parts signants del conveni, igualment se'n comunicarà la constitució a les comissions del FORCEM, tant en l'àmbit de la Comunitat Valenciana com en l'estatal.  
Article 20. Principis generals  
De conformitat amb el que estableix l'article 23 de l'Estatut dels Treballadors, i per a facilitar-ne la formació i promoció professional, els treballadors i les treballadores afectats per aquest conveni, tindran dret que se'ls facilite la realització d'estudis per a l'obtenció de títols acadèmics o professionals reconeguts oficialment, a la realització de cursos de perfeccionament professional organitzats per la mateixa empresa o per uns altres organismes.  
L'empresa i la representació dels treballadors i les treballadores reconeixen com a dret, derivat de la relació laboral, el de la formació i promoció en el treball.  
La formació i capacitació del treballador o la treballadora que preste els seus serveis en l'empresa i, d'acord amb les necessitats d'aquesta, estan obertes, sense discriminació de cap tipus i amb les úniques limitacions que puguen provenir de la capacitat i els coneixements previstos que hauran d'acreditar-se individualment.  
Un factor bàsic per a incrementar la motivació i la integració dels treballadors i les treballadores i crear un mecanisme eficaç i indispensable per articular la promoció, és la formació. En conseqüència la formació haurà de passar a un primer pla en la preocupació de l'empresa, per la qual cosa aquesta es compromet a vincular la formació als diferents processos de la carrera dels treballadors i les treballadores i a la promoció.  
Objectius de la formació.  
La formació professional en l'empresa s'orientarà envers els següents objectius:  
a) Adaptació del titular al lloc de treball i a les modificacions d'aquest.   
b) Actualització i posada al dia dels coneixements professionals exigibles en la categoria i el lloc de treball.  
c) Especialització, en els diversos graus, en algun sector o matèria del mateix treball.  
d) Facilitar i promoure l'adquisició per part dels treballadors i les treballadores de títols acadèmics i professionals.  
e) Coneixements d'idiomes nacionals i estrangers.  
f) Adaptar la mentalitat dels treballadors i les treballadores envers una direcció participativa.  
g) Ampliació dels coneixements dels treballadors i treballadores que els permeten prosperar i aspirar a promocions professionals i adquisició dels coneixements corresponents a uns altres llocs de treball.   
h) Conéixer les condicions laborals del seu lloc de treball per a evitar els riscos laborals i la promoció d'hàbits saludables.  
i) Afavorir l'accés de la dona a categories superiors i a llocs directius.  
Article 21. Desenvolupament de la formació  
1. La Comissió Sectorial de Formació a través d'un estudi pormenoritzat determinarà les necessitats de formació d'acord amb les quals s'elaborarà, en els tres primers mesos, a l'entrada en vigor d'aquest conveni un pla de formació amb el consegüent calendari anual dels cursos que realitzaran les empreses, i també la petició a la Comissió General de Formació Contínua d'aquells cursos que es considere que han de ser-hi finançats.  
2. La formació s'impartirà preferentment durant l'horari laboral. En el cas d'aquells cursos que es programen fora de la jornada laboral del treballador o la treballadora, el 50% del temps ocupat en la formació serà considerat com a jornada efectiva de treball.  
3. Els treballadors i les treballadores de l'empresa i especialment els que ocupen llocs de treball de comandament orgànic, estan obligats a prestar-ne el suport ple al Pla de Formació, quan li siga requerit en activitats d'aquest i en l'àrea de la seua competència.  
4. La formació dels treballadors i les treballadores s'efectuarà a través de la mateixa empresa o mitjançant concert amb centres oficials o reconeguts, i es realitzarà preferentment als locals de la mateixa empresa.  
5. Els treballadors i les treballadores assistents als cursets programats hauran de presentar-hi necessàriament una participació d'assistència, i també una memòria on es recullen les matèries estudiades en l'esmentat curs. A aquesta memòria tindran accés els treballadors i les treballadores als quals els puga resultar d'interés.  
6. Els treballadors i les treballadores de l'empresa podran presentar a la representació dels treballadors i les treballadores o directament a la direcció, suggeriments relatius a millorar aspectes i activitats concretes del Pla de Formació. Els esmentats suggeriments es faran arribar a la Comissió Sectorial de Formació.  
7. Tots els treballadors i les treballadores, independentment del grup professional al qual pertanyen, tindran accés als cursos, seminaris conferències, etcètera, de formació, reconversió o perfeccionament que organitze l'empresa, sempre que estiguen relacionats amb el seu lloc de treball.  
8. De conformitat amb el que preveu l'article 23 de l'Estatut dels Treballadors i per a facilitar la formació i promoció professional en el treball, els treballadors i les treballadores afectats per aquest conveni, tindran dret a l'adaptació de la jornada ordinària de treball per a l'assistència a cursos de formació, o a la concessió del permís oportú de formació o perfeccionament professional amb reserva de lloc de treball.  
Article 22. Cost de la formació  
Per a portar a terme els plans de formació elaborats per la Comissió Sectorial de Formació del Conveni, que es desenvolupen en virtut de l'Acord Nacional de 16 de desembre de 1992, les empreses afectades per aquest conveni col·lectiu hauran de sol·licitar els fons necessaris per al seu finançament en la forma i les condicions establides en l'esmentat acord.  
Article 23. Certificat d'assistència  
Els certificats d'assistència i aprofitament, i també les valoracions i qualificacions obtingudes en els esmentats cursos, es faran constar en l'expedient dels treballadors i les treballadores que hi assistisquen i tindran rellevància per a la seua promoció professional.  
Article 24. Criteris de selecció per a l'assistència a cursos  
Tindran preferència per a l'assistència a cursos els treballadors i les treballadores que hi hagen participat en menys ocasions i aquells treballadors i treballadores que estiguen ocupant llocs de treball relacionats directament amb la matèria objecte del curs. Les decisions respecte d'això seran adoptades entre l'empresa i els representants del personal de mutu acord, en el cas que no n'hi haja, per la Comissió Sectorial de Formació a la vista de les sol·licituds.  
CAPÍTOL V  
Seguretat i salut laboral  
Article 25. Comissió Sectorial de Seguretat i Salut  
En el marc d'aquest conveni i com a òrgan de participació en la matèria, es constituirà, en el termini màxim de sis mesos, la Comissió Sectorial de Seguretat i Salut Laboral que tindrà una composició paritària de quatre membres per cadascuna de les parts signants del conveni. L'esmentada comissió tindrà com a objectiu coordinar el desplegament efectiu de la Llei de Prevenció de Riscos Laborals i dels acords adoptats en aquest conveni per al sector.  
Article 26. Salut laboral  
Els treballadors tenen dret a una protecció eficaç en matèria de seguretat i salut en el treball. L'esmentat dret comporta l'existència d'un correlatiu deure de l'empresari de protecció dels treballadors davant dels riscos laborals. Així mateix, té el dret de participar en la política de la seua empresa o del seu centre de treball.   
Els treballadors hauran de cooperar amb l'empresari perquè aquest puga garantir unes condicions de treball que siguen segures i no comporten riscos per a la pròpia seguretat i salut dels treballadors.  
En el marc de les seues responsabilitats, l'empresari realitzarà la prevenció dels riscos laborals mitjançant l'adopció de totes les mesures que calga i a través d'una acció permanent, a fi de perfeccionar els nivells de protecció existents.  
L'empresa garantirà als treballadors i les treballadores la vigilància periòdica del seu estat de salut d'acord amb els riscos inherents al treball que realitzen i a l'ambient laboral en què es desenvolupe.  
Aquesta vigilància solament podrà portar-se a terme quan el treballador preste el seu consentiment. D'aquest caràcter voluntari solament s'exceptuaran, després de l'informe previ dels representants dels treballadors, o si no n'hi ha, de la Comissió Paritària del conveni, els supòsits en els quals la realització dels reconeixements siga imprescindible per a avaluar els efectes de les condicions de treball sobre la salut dels treballadors o per a verificar si l'estat de salut del treballador pot constituir un perill per a aquest, per a la resta dels treballadors o per a altres persones relacionades amb l'empresa.  
En tot cas, s'haurà d'optar per la realització d'aquells reconeixements o proves que causen les menors molèsties al treballador i que siguen proporcionals al risc. Es portaran a terme respectant el dret a la intimitat i a la dignitat de la persona i a la confidencialitat de tota la informació relacionada amb el seu estat de salut.  
L'accés a la informació mèdica de caràcter personal es limitarà al personal mèdic i a les autoritats sanitàries. Els resultats de la vigilància de la salut seran comunicats als treballadors afectats i no podran ser usats amb fins discriminatoris ni en perjudici del treballador.  
Els treballadors tenen dret a ser informats sobre totes les qüestions de salut laboral que afecten l'empresa en el conjunt com també de cada tipus de lloc de treball o funció.  
L'empresa haurà de consultar els treballadors, i permetre'n la participació, en el marc de totes les qüestions que afecten la seguretat i la salut en el treball, i en particular, en l'elaboració dels plans de prevenció i en les avaluacions de riscos que hagen de realitzar-se; tot això de conformitat amb la Llei de Prevenció de Riscos Laborals (d'ara endavant LPRL). Així mateix, l'empresari haurà de consultar als treballadors, amb caràcter previ, la contractació dels serveis de prevenció.  
En les empreses que tinguen representants dels treballadors, els drets d'informació, consulta i participació seran exercits per aquests, sense perjudici dels drets que als treballadors els atribueix la LPRL.  
Els delegats de prevenció constitueixen la representació autònoma dels treballadors en matèria de salut i seguretat. Atesa la importància que la LPRL atribueix a aquests delegats i a fi que puguen complir les funcions que l'esmentada llei els encomana, disposaran d'un crèdit horari mínim anual de 40 hores per a la seua formació en matèria de prevenció de riscos laborals, sense càrrec al crèdit horari sindical que si s'escau tingueren, ni del previst per a l'exercici de les seues facultats i competències previstes en la LPRL. Aquest temps dedicat a la formació serà considerat a tots els efectes temps de treball i el seu cost mai recaurà sobre els delegats de prevenció. La formació en matèria de prevenció haurà de ser facilitada i costejada pels empresaris i n'acordaran la realització amb les organitzacions sindicals.  
Així mateix, els delegats de prevenció disposaran d'un crèdit horari addicional de 15 hores mensuals per al desplegament de les funcions que la LPRL els encomane. A aquest nombre d'hores no es podran computar les que s'utilitzen en aquelles situacions que en la llei es preveuen i per a les quals s'habilita un crèdit horari específic.  
Dins dels plans formatius que les empreses han d'iniciar anualment i de conformitat amb l'article 19 de la LPRL, en l'any 1997 s'impartirà a cadascun dels treballadors una formació teòrica i pràctica de 10 hores mínimes. El disseny, la durada i els continguts de l'esmentada formació els portarà a terme la Comissió Sectorial de Formació.  
La formació es facilitarà tant al moment de la contractació, com al moment que es produïsquen canvis en les funcions o s'introduïsquen noves tecnologies o canvis en els equips de treball.  
La formació haurà d'estar centrada específicament en el seu lloc de treball i adaptar-se a l'evolució dels riscos. Hauran d'impartir-se sempre que siga possible dins de la jornada de treball, o si no és possible, en unes altres hores amb descompte en la jornada del temps invertit.  
La Llei de Prevenció de Riscos Laborals i la resta de la normativa d'aplicació seran el referent que guie les actuacions de l'empresari en matèria de salut i seguretat i constituiran el mínim necessari d'aplicació a fi de prevenir els riscos laborals i promoure la millora de les condicions de treball.  
Salut laboral i drogoaddiccions.  
El consum de drogues legals i il·legals implica problemes de salut amb repercussions individuals i col·lectives. L'inici o increment del consum de drogues (fonamentalment alcohol i tabac) en el medi laboral està en molts casos determinat per condicions d'atur, precarietat o males condicions de treball. D'això que es considere convenient incloure en aquest conveni el següent pla integral en els seus vessants preventiu, assistencial, reinsertiu, participatiu, no sancionador, voluntari i planificat:  
Preventiu: es posaran en pràctica mesures educatives, informatives i formatives (que motiven la reducció i l'ús inadequat de drogues i promoguen hàbits saludables. Així mateix, es potenciarà la modificació de factors de risc i la millora de les condicions de treball.  
Assistencial i voluntari: es facilitarà tractament a aquells treballadors i treballadores que ho sol·liciten voluntàriament. A aquest efecte, els serveis de prevenció realitzaran i aplicaran programes d'assistència específics.  
Reinsertiu: l'objectiu fonamental de qualsevol acció és tornar la salut al subjecte i facilitar la reincorporació del treballador o la treballadora al seu lloc de treball.  
No sancionador: qualsevol treballador o treballadora que s'aculla a un programa de tractament no podrà ser objecte de sanció o acomiadament i li assegurarà la reincorporació immediata al seu lloc de treball.  
Participatiu: qualsevol iniciativa empresarial relacionada amb la salut laboral i/o drogoaddiccions serà consultada, amb caràcter previ, als representants dels treballadors o si de cas hi manquen als treballadors.   
La Comissió Paritària del conveni concretarà les mesures exposades ací en un programa d'actuació que serà d'aplicació amb efecte de l'1 de gener de 1997.  
CAPÍTOL VI  
Article 27. Jornada i horari de treball  
1. La jornada tindrà caràcter anual de 1.792 hores. La jornada màxima setmanal serà de 40 hores.  
2. Els treballadors i les treballadores tindran dret a un descans mínim setmanal de dos dies sense interrupció, tenint com a mínim un cap de setmana lliure (dissabte i diumenge) al mes. A aquest efecte es fixarà, de mutu acord entre l'empresa i els representants dels treballadors i les treballadores, criteris de rotació entre els treballadors i les treballadores d'un mateix servei.  
3. Els treballadors i les treballadores que utilitzen pantalles d'ordinador, amb exposicions de dues o més hores, continuades, i no pogueren realitzar petites interrupcions o alternances amb altres tasques, disposaran d'una pausa de 15 minuts per cada dues hores de treball en aquestes.  
4. Es considerarà com a temps de treball efectiu el descans de 30 minuts durant la jornada continuada, i també el temps proporcional en aquelles jornades continuades de sis o més hores.  
5. Tindran totes elles la consideració de treball efectiu, tant les hores que es dediquen a l'assistència als usuaris, com les ocupades en desplaçaments entre serveis i les que es destinen a reunions de coordinació i control.  
6. No es podran realitzar més de nou hores de treball efectiu, tret que mitjançara un mínim de 12 hores entre el final d'una jornada i l'inici de la següent, i sempre de mutu acord entre l'empresa i els representants dels treballadors i les treballadores.  
7. Atesa la idiosincràsia del centre i la seua missió de servei continuat les 24 hores del dia, les hores d'excés que hagen de realitzar-se sobre la jornada habitual d'acord amb la cobertura de les possibles vacants temporals i esporàdiques, tindran per elles mateixes la consideració d'hores extres.  
h) També tindran la consideració d'hores extraordinàries, aquelles que considerades en el conjunt diari, setmanal, mensual o anual, sobrepassen la jornada pactada en aquest conveni.  
i) La realització de les esmentades hores extraordinàries serà voluntària per a situacions excepcionals i es pactaran amb els representants dels treballadors i les treballadores.  
j) Les esmentades hores, tant si es compensen de forma horària, com si han de pagar-se, tindran un recàrrec del 75% sobre el valor del salari/hora ordinària.  
k) Fórmula del càlcul de l'hora ordinària:   
Salari base (7 dies) + plus percebuts (7 dies) + pagues extres (7 dies)  
hores setmanals  
e) La remuneració s'efectuarà a raó de l'import unitari per a cada categoria a tant alçat fixat per aquest conveni.  
f) Les esmentades hores no podran, en tot cas, superar el màxim legal establit per l'ordenament jurídic.  
8. Anualment, i en el primer mes de cada any, l'empresa elaborarà, després de l'acord previ amb el Comité d'Empresa, el delegats de personal i les seccions sindicals, un calendari en el qual s'establisquen els torns i els horaris, i se'n publicarà una còpia en el tauler d'anuncis. A més a més, trimestralment es realitzaran revisions del còmput d'hores, a fi d'intentar corregir els excessos que s'hi hagueren produït.  
Article 28. Torn fix per raons especials  
El treballador o la treballadora, que tinga sota la seua custòdia un menor d'edat amb una minusvalidesa reconeguda per l'organisme competent, tindrà dret a la realització de torn fix al centre de treball en el qual realitze les seues funcions.  
La concessió d'aquests torns no podran superar el 20% dels treballadors assignats a cada servei del centre i s'establiran de mutu acord entre l'empresa i els representants dels treballadors.  
Article 29. Vacances  
1. El període de vacances anuals serà retribuït amb l'equivalent al salari base i la resta de plus que es perceben.  
2. La durada es fixa en un mes natural, i s'ha de gaudir de forma continuada, en els mesos de juny, juliol, agost i setembre, tret de pacte exprés a l'efecte entre l'empresa i els representants dels treballadors i les treballadores. Es respectaran sempre els següents criteris:  
a) El règim de torns de vacances s'establirà pel sistema de rotació del personal en el període vacacional. L'esmentat sistema serà anual, i es realitzarà el primer any per acord i si no n'hi haguera mitjançant sorteig entre els treballadors i les treballadores. A aquest efecte es constituiran els corresponents torns de vacances amb una antelació, de com a mínim, quatre mesos a l'inici del període vacacional.  
b) L'inici del període de vacances o de gaudi de les festes que cal pagar no poden coincidir amb un dia de descans setmanal, de manera que en aquests casos s'entendran iniciades les vacances l'endemà del descans setmanal. No hi inclouran els festius que no siguen diumenge. Si la tornada de les vacances coincideix amb el dia lliure, aquest haurà de respectar-se, i es reiniciarà el treball l'endemà.  
c) Una vegada iniciat el gaudi, si es produeix situació de IT l'esmentat període no s'interromp ni és commutable per nous períodes. Els treballadors i les treballadores, en aquest cas, tindran dret a les seues percepcions salarials a raó de la totalitat dels seus havers durant la durada de les vacances.  
d) Les vacances s'han de gaudir durant l'any natural, i no es poden acumular a anys següents ni poden ser compensables econòmicament tret dels casos de liquidació per quitança. Per això qualsevol que en siga la causa, el no gaudi durant l'any natural comporta la pèrdua d'aquestes o de la fracció pendent de gaudi.  
e) En aquells casos que no s'haja completat l'any de treball efectiu, tindran dret a la part proporcional, i es computaran per mes sencer les fraccions inferiors a aquest període.   
3. Si per necessitats del servei, amb l'acceptació de l'afectat, o després de la sol·licitud expressa del treballador o la treballadora i després del coneixement previ dels representants legals, algun treballador o treballadora gaudira les seues vacances fora del període establit, aquesta situació no afectarà la rotació del torn dels altres treballadors o treballadores que s'hi pogueren trobar implicats.  
CAPÍTOL VII  
Article 30. Estructura retributiva  
Les retribucions es pagaran mensualment, i seran percebudes pel personal com a màxim als cinc dies naturals de l'acabament del mes, amb l'única excepció de les percepcions de còmput superior al mes.  
L'estructura retributiva d'aquest conveni serà la següent:  
a) Salari base: és la part de la retribució dels treballadors i les treballadores fixada per unitat de temps i d'acord amb el seu grup i la seua categoria professional, amb independència de la remuneració que corresponga per lloc de treball específic o qualsevol altra circumstància i que queden reflectides en l'annex I d'aquest acord.  
b) Gratificacions extraordinàries: es pagaran dues pagues extraordinàries, amb meritació semestral, la primera amb meritació de l'1 de gener al 30 de juny i pagament durant el mes de juny, i la segona amb meritació de l'1 de juliol al 31 de desembre i pagament abans del dia 24 de desembre, equivalents a una mensualitat del salari base.  
Aquestes dues pagues seran proporcionals si la prestació del servei al venciment dels mesos indicats és inferior a sis mesos.  
c) Plus de nocturnitat: s'hi estableix en la quantia de 800 pessetes, per nit treballada.  
d) Plus de festius: s'hi estableix en la quantia de 2.500 pessetes per festiu treballat.  
e) Plus compensatori: s'hi estableix un complement anomenat plus compensatori, que es pagarà als treballadors i les treballadores que realitzen tasques en diumenge en aquelles empreses que amb anterioritat a l'entrada en vigor d'aquest conveni estigueren pagant algun complement per aquesta circumstància. La quantia d'aquest queda recollida en l'annex I d'aquest conveni.  
f) Plus de transport: s'hi estableix en una quantia de 5.000 pessetes mensuals únicament per als auxiliars d'ajuda a domicili, que hauran de cobrar també en el mes de vacances. Per a 1998, aquest plus, serà de 2.500 pessetes, i la resta passarà a integrar-se en el salari base.  
g) Plus de major responsabilitat: quan algun treballador o treballadora exercisca tasques de coordinació dins del seu grup professional se'l retribuirà amb un plus del 5 % del seu salari base.  
Article 31. Complement personal de garantia  
Si amb l'aplicació de les taules salarials de referència per a 1996, reflectida en la disposició transitòria, algun treballador o treballadora trobara disminuïdes les seues percepcions respecte de les realment percebudes, en condicions d'homogeneïtat, se li pagarà la diferència en un complement personal de garantia (CPG), que no serà objecte de compensació ni d'absorció, i que es repartirà entre dotze mensualitats. En el cas de les auxiliars d'ajuda a domicili, també s'haurà de considerar com a part de les taules salarials el complement plus de transport.  
Article 32. Retribucions en cas d'incapacitat transitòria  
S'estableix un salari de compensació la quantia del qual serà la que cal per a arribar al 100% en casos d'incapacitat transitòria causada per accident laboral o malaltia professional.  
Article 33. Despeses de desplaçaments  
1. Quan a requeriment de l'empresa la realització del servei comporte la necessitat d'utilitzar mitjans de transport, les despeses de desplaçaments dels treballadors i les treballadores, aniran a càrrec de l'empresa de les següents formes:  
a) Fent-se càrrec de l'import del transport en mitjans públics (autobús, taxi, etcètera).  
b) Facilitant el transport amb vehicle de l'empresa.  
c) Pagant 25 pessetes per quilòmetre, si el treballador es desplaça amb el seu vehicle.  
2. En els casos que en els desplaçaments realitzats en el desenvolupament de les funcions laborals dels treballadors i les treballadores, hagueren de menjar o pernoctar fora del domicili del centre de treball, l'empresa assumirà les despeses avançant els diners que hi calga. Posteriorment, el personal haurà de justificar les despeses amb la presentació de les factures corresponents.  
Article 34. Subvenció del permís de conduir  
Es pagarà el 100% per a l'obtenció del permís de conduir sempre que siga l'empresa la que ho sol·licite als treballadors i les treballadores o estiga obligat per imperatius legals, i també les despeses derivades de la renovació dels permisos de conduir que siguen imprescindibles per a la tasca professional d'aquests.  
Article 35. Bestretes salarials  
Es concediran bestretes, per una sola vegada l'any, de fins 40.000 pessetes, per a tornar en dos mesos. Per a la concessió de bestretes superiors a la xifra indicada , després de la justificació prèvia de la necessitat, caldrà l'acord entre l'empresa i el treballador o la treballadora, tant en la quantia com en el termini de devolució d'aquesta.  
Article 36. Clàusula de desvinculació  
Les empreses que acrediten que el compliment de les condicions econòmiques establides en aquest conveni les portaria inevitablement al tancament definitiu de l'empresa, podran quedar-ne exemptes del compliment, si bé quedarien obligades a incrementar les retribucions dels seus treballadors i treballadores en el percentatge que la Comissió Paritària determine en cada cas.  
A l'efecte de poder acollir-se a l'exempció establida en el punt anterior, caldrà que les empreses ho sol·liciten i acrediten davant la Comissió Paritària, de forma fefaent, en el termini de tres mesos des de la publicació del conveni, que l'aplicació de les condicions econòmiques establides en aquest les abocarien al tancament definitiu de la seua activitat, i solament en el cas que la Comissió Paritària estimara que el compliment de les esmentades condicions econòmiques és la causa directa del tancament de l'empresa, aquestes podran deixar d'aplicar-les.  
A partir de la sol·licitud de desvinculació, per part de les empreses afectades, se n'estableix un període màxim de tres mesos per a la resolució.  
A l'efecte de constatar la impossibilitat d'aplicar les condicions econòmiques establides en aquest conveni, les empreses hauran d'aportar a la Comissió Paritària tota la documentació que hi va ser requerida per conéixer la situació econòmica real d'aquestes. En el cas de no aportar la documentació que es requerira, la Comissió Paritària no autoritzaria a les empreses sol·licitants l'exempció del compliment de les condicions econòmiques pactades en aquest conveni.  
La Comissió Paritària prendrà els seus acords, pel que fa al que regula aquesta disposició per unanimitat i tindrà la facultat, si ho considera necessari, d'aconseguir informes pericials a l'efecte de prendre la decisió que siga procedent.  
Els membres de la Comissió Paritària fixaran la durada de l'aplicació d'aquesta clàusula de desvinculació a les empreses que n'hagen sol·licitat l'aplicació.  
Els membres de la Comissió Paritària obtindran informació de la marxa de l'aplicació d'aquesta clàusula, durant el període de vigència d'aquest conveni.  
Article 37. Dies festius  
Els dies festius del calendari laboral oficial, i també els que regule o puga regular la normativa ministerial, l'autonòmica, la municipal o un conveni, quan el treballador o la treballadora els treballe, a més del gaudi del dia de descans en una altra data, seran compensats amb la quantia econòmica reflectida en l'article 30, apartat d) d'aquest conveni i amb dues hores de descans que gaudirà de mutu acord entre l'empresa i els treballadors o treballadores.  
Article 38. Rebuts de salaris  
És ineludible que s'estenguen els rebuts de salaris justificatius d'aquests, i també es fa palesa l'obligatorietat per part dels treballadors i les treballadores de signar-los i recollir-los.  
La signatura dels treballadors i les treballadores solament comportarà l'acreditació de la recepció de les quantitats assenyalades, sense que tinga efectes alliberadors.  
Els esmentats rebuts, degudament autoritzats, hauran de contenir perfectament desglossats i especificats tots els conceptes salarials, i també les hores realitzades, les retencions, cotitzacions, tributacions i les seues bases de càlcul.  
Per a fer efectius els esmentats pagaments es farà servir qualsevol dels sistemes legalment autoritzats, al parer i l'arbitri de l'empresa (xecs, transferències, metàl·lic, etcètera)  
CAPÍTOL VIII  
Article 39. Llicències retribuïdes  
1. Els treballadors i les treballadores amb avís previ i justificació, tret d'un cas d'urgència justificada, podran absentar-se del treball amb dret a remuneració per algun dels motius següents i pel temps següent:  
a) 15 dies naturals en cas de matrimoni o decisió formal adoptada per la parella per a viure en comú. No es podrà reincidir en el gaudi del permís per aquest concepte fins que passen 5 anys en l'empadronament comú, i no podran ser absorbits pel període vacacional en cas de coincidència.  
b) Tres dies naturals en els casos de naixement o adopció de fill o malaltia greu o defunció de parents fins el segon grau de consanguinitat o afinitat. En el supòsit que el treballador o la treballadora necessite fer un desplaçament a aquest efecte, o per causa realment justificada, el termini s'ampliarà a cinc dies. Podran ampliar-se aquests dies descomptant-los de les vacances, després de la sol·licitud prèvia del treballador o la treballadora.  
c) Un dia per trasllat del domicili habitual.  
d) Pel temps indispensable, per al compliment d'un deure inexcusable de caràcter públic i personal.  
A l'efecte del conveni, es consideren deures inexcusables de caràcter públic i personal, entre d'altres, els següents:  
1. Expedició i renovació del document nacional d'identitat, el carnet de conduir, el passaport i els certificats i registres d'organismes oficials, etcètera.  
2. Citacions de jutjat, comissaries, governs civils o militars, revista militar, revista d'armes i els derivats d'una consulta electoral.  
3. Exercici de càrrec públic de representació. Quan el compliment del deure indicat comporte la impossibilitat de prestació del treball degut en més del 20% de les hores laborals en un període de tres mesos, podrà l'empresa passar al treballador o la treballadora afectats a la situació d'excedència regulada en l'article 44 d'aquest conveni.  
4. El temps imprescindible per a assistir a consulta mèdica, el treballador i la treballadora, o els seus fills menors d'edat, sempre que siga en el sistema públic sanitari o en centres concertats amb aquest.  
e) Els permisos necessaris per a assistir a exàmens quan curse amb regularitat estudis per a la consecució de títols oficials acadèmics o professionals, tenint en compte que d'aquests permisos únicament seran retribuïts els corresponents a exàmens eliminatoris. Els treballadors i les treballadores gaudiran d'aquest permís el dia natural en què tinguen l'examen, si presten els seus serveis en jornada diürna. Si el treballador o la treballadora tinguera torn nocturn, el permís el gaudirà la nit anterior a l'examen.  
f) El dia de la cerimònia de matrimoni de familiars fins el tercer grau de consanguinitat o afinitat.  
2. Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals i tècniques de preparació al part, després de l'avís previ a l'empresa i la justificació de la necessitat de la realització d'aquests dins de la jornada de treball.  
3. Totes les llicències i els permisos que siguen dies complets comprendran el total de la jornada laboral qualsevol que hi és.  
4. Quan es necessite llicència i/o permís de qualsevol tipus, i s'estiga treballant en període nocturn, podrà el personal optar per la nit anterior o posterior.  
5. Els treballadors i les treballadores afectats per aquest conveni, gaudiran d'un dia de lliure disposició, que no serà acumulable als festius o a les vacances, i s'haurà de comunicar deu dies abans a l'empresa, tret de casos d'urgent necessitat.  
Solament se substituirà, en aquells dies d'assumptes propis dels treballadors que pertanyen a serveis col·lectius, que impliquen sobrepassar els límits establits com a mínims en els plecs de gestió corresponent.  
Article 40. Llicències no retribuïdes  
1. Qui per raons de guarda legal tinga a càrrec seu la cura directa d'algun menor de vuit anys o d'un disminuït físic o psíquic que no exercisca una altra activitat retribuïda, tindrà dret a una reducció de jornada de treball, amb la disminució proporcional del salari entre, almenys, un terç i un màxim de la meitat de la durada d'aquella.  
2. Llicència per assumptes propis: fins tres mesos l'any, no coincident amb els mesos de juliol, agost i setembre, sol·licitada amb una antelació de 20 dies, tret dels casos d'urgent necessitat. Aquest permís implica la suspensió temporal del contracte de treball pel temps que dure aquest.  
3. El temps imprescindible per a l'assistència al soterrar de familiars de tercer i quart grau de consanguinitat o afinitat. Aquest podrà ampliar-se per un màxim de tres dies quan per a això haja de desplaçar-se el treballador o la treballadora fora de l'àmbit de la seua província de residència.  
En cas d'abandó, separació o divorci, el treballador o la treballadora tindrà dret a una llicència de fins 15 dies naturals.  
Article 41. Pauses i reducció de jornada per lactància  
El treballador o la treballadora tindrà dret a una pausa d'una hora en el seu treball, que podran dividir en dues fraccions de mitja hora quan la destinen a la lactància del seu fill menor de nou mesos. Es podrà substituir la pausa o interrupció de la jornada per una reducció de la jornada normal d'una hora que, a opció seua, la podrà aplicar al principi o a l'acabament de la jornada.  
L'esmentada pausa o reducció serà retribuïda i en el cas de lactància artificial pot ser sol·licitada per qualsevol dels cònjuges, si bé l'opció solament pot ser exercida per un d'ells en cas que ambdós treballen a la mateixa empresa.  
Article 42. Interrupció voluntària de l'embaràs  
En els supòsits previstos per la llei, la treballadora tindrà dret a tres dies de llicència retribuïda. El treballador que el seu cònjuge o equivalent realitze la indicada interrupció, disposarà d'un dia.  
Article 43. Excedència voluntària  
Els treballadors i les treballadores que acrediten almenys un any d'antiguitat en l'empresa podran sol·licitar una excedència voluntària per un període no inferior a un any ni superior a cinc.   
L'excedència s'entendrà concedida sense dret a cap retribució i l'esmentat període no computarà a efectes d'antiguitat.  
L'esmentada excedència se sol·licitarà sempre per escrit amb una antelació com a mínim de 30 dies respecte de la data de l'inici, llevat de causes demostrables d'urgent necessitat, i haurà de rebre contestació, així mateix, escrita per part de l'empresa en el termini de cinc dies.  
Si durant la situació d'excedència la seua vacant haguera sigut coberta per un suplent, aquest cessarà en la seua comesa i donarà per acabada la seua relació laboral al moment de la reincorporació del titular.  
El treballador o la treballadora acollit a una excedència voluntària no podrà optar a una de nova fins que transcórrega un any de treball efectiu, després d'esgotada l'anterior.  
Article 44. Excedència forçosa  
L'excedència forçosa donarà dret a la conservació del lloc de treball i al còmput de l'antiguitat.  
Es concedirà per:  
a) La designació o l'elecció d'un càrrec públic.  
b) El treballador o la treballadora que haja d'incorporar-se a files pel compliment del servei militar o la prestació civil substitutòria, ja siga voluntari (sense reenganxament), ja siga per incorporació obligatòria, es considerarà en situació d'excedència forçosa per tot el temps que dure el servei. El període d'excedència serà sense dret a retribució, encara que sí que es computarà a l'efecte d'antiguitat.  
Article 45. Excedència forçosa per a l'exercici de funcions sindicals  
El treballador o la treballadora que siga elegit per a un càrrec sindical, d'àmbit local o superior, podrà així mateix sol·licitar una excedència forçosa especial per tot el temps que dure el seu nomenament, amb reincorporació automàtica al seu lloc de treball una vegada que hi finalitze.  
Article 46. Excedència especial per maternitat  
El treballador o la treballadora, al moment del naixement de cadascun dels fills o al moment de l'adopció legal, tindran dret a una excedència especial que tindrà una durada màxima de fins cinc anys, i serà de fins vuit en cas de fills disminuïts físics o psíquics i començarà:  
a) En la treballadora, a partir del moment en què acabe el descans obligatori per maternitat o al moment en què que se n'efectue l'adopció.  
b) En el treballador, a partir de la data de naixement, o al moment en què se n'efectue l'adopció.  
El naixement o l'adopció de nous fills generarà el dret a futures i successives excedències, que en tot cas originaran l'acabament de l'anterior.   
L'excedència s'entén assimilada a excedència forçosa amb dret al reingrés automàtic una vegada transcorreguda aquesta; no serà retribuïda, si bé solament es computarà el primer any a efectes d'antiguitat, i seguirà la normativa indicada per al seu reingrés.  
Aquesta opció solament la pot exercir un dels pares o progenitors en cas que ambdós treballen a la mateixa empresa.  
Article 47. Reincorporació per acabament de l'excedència  
Com a norma comuna a totes les situacions d'excedència previstes, si el treballador o la treballadora desitja reincorporar-se a l'empresa després de l'esgotament del període objecte de l'excedència, podrà efectuar-ho en el termini de 30 dies abans que finalitze l'esmentat període (llevat d'excedència pel servei militar o similar la reincorporació del qual es podrà demanar en el termini de 30 dies a partir de la data en què hi finalitze), mitjançant un preavís per escrit de com a mínim set dies d'antelació a la data en què hi sol·licite la incorporació. En cas contrari, s'entendrà de forma expressa que renuncia al seu dret i causarà baixa definitiva en l'empresa.  
Si durant el temps d'excedència la vacant haguera sigut coberta per un suplent, aquest cessarà en la seua comesa i donarà per acabada la seua relació laboral al moment de la reincorporació del titular.  
Article 48. Roba de treball  
Les empreses estan obligades a facilitar dos uniformes complets d'acord amb el lloc de treball (pijama, còfia, bata, davantal, calçat, etcètera) l'any a tots els treballadors i les treballadores. Aquests estan obligats a usar, durant la realització del seu treball, la roba facilitada per l'empresa, i també a tenir-ne cura i a tornar-la quan acabe la relació laboral.  
Article 49. Empaitament sexual  
De conformitat amb la Recomanació i el Codi de Conducta relatiu a la protecció de la dignitat de la dona i el home en el treball, de 27 de novembre de 1991, núm. 92/131 CEE, l'empresa es compromet, d'acord amb els sindicats, a actuar davant l'empaitament sexual, tant a nivell preventiu com sancionador, publicant una declaració sobre aquest tipus de comportaments al centre de treball, sancionant-los com a falta molt greu, establint un procediment per a la presentació de queixes que garantisca la immunitat de la víctima i la informació dels drets de les treballadores i els treballadors.  
Article 50. Assegurances  
L'empresa contractarà una assegurança complementària per a cobrir les contingències per accident laboral o malaltia professional en les següents quanties:  
1. Assegurança de cobertura per mort:  
· accident: mínim d'1.000.000 de pessetes.  
2. Invalidesa permanent.  
· accident: mínim 2.000.000 pessetes.  
La no contractació d'aquestes assegurances, implica l'assumpció per part de l'empresa de la cobertura dels riscos esmentats i també de les quantitats que s'hi especifiquen.  
Article 51. Drets sindicals  
Els comités d'empresa, els delegats de personal i les seccions sindicals, tindran entre d'altres els següents drets i funcions:  
a) Ser informats, prèviament i per escrit, de totes les sancions imposades en el seu centre de treball per faltes lleus, greus i molt greus.  
b) Conéixer, trimestralment almenys, les estadístiques sobre l'índex d'absentisme i les seues causes, els accidents de treball i les malalties professionals i les seues conseqüències, els índexs de sinistralitat, els estudis periòdics o especials del medi ambient laboral i els mecanismes de prevenció que s'hi utilitzen.  
c) De vigilància en el compliment de les normes vigents en matèria laboral, de Seguretat Social, ocupació, i també de la resta dels pactes, les condicions i els usos en vigor de l'empresa, formulant, si s'escau, les accions legals pertinents davant aquesta i els organismes o tribunals competents.  
d) De vigilància i control de les condicions de seguretat i salut laboral en l'exercici del treball en l'empresa amb les particularitats que preveu en aquest sentit l'article 19 de l'Estatut dels Treballadors i allò que recull aquest conveni.  
e) Els sindicats amb representació poden acumular les hores disponibles per cadascun dels diferents membres del comité d'empresa, delegats de personal i delegats sindicals en un o diversos components, indistintament, sense sobrepassar el màxim total, i poden quedar rellevats del treball sense perjudici dels seu salari i dels complements inherents al seu lloc i a l'horari que tenien, amb l'única obligació de comunicar-ho a l'empresa almenys amb 48 hores d'antelació.  
f) Els treballadors i les treballadores que siguen designats per a la negociació del conveni disposaran durant el període de temps que duren les esmentades negociacions dels permisos retribuïts que calga. Per a la utilització d'aquest dret preavisaran amb una antelació de 48 hores al seu cap immediat superior. Aquestes hores seran amb independència de les que pogueren tenir assignades com a representants sindicals.   
g) Es disposarà, en tots els centres de treball, de taulers d'anuncis sindicals, de dimensions suficients i col·locats en lloc visible, un per a la informació del comité d'empresa i/o els delegats de personal i un altre per a cadascuna de les seccions sindicals. La instal·lació la portarà a terme l'empresa, d'acord amb els representants dels treballadors i les treballadores. Serà responsabilitat dels representants sindicals la col·locació en els taulers d'anuncis d'aquells avisos i comunicacions que s'hagen d'efectuar i que es consideren pertinents.  
h) A fi de no causar cap perjudici als treballadors i a les treballadores i al servei, l'empresa està obligada a substituir el personal que per motiu de la seua representació sindical haja d'absentar-se del seu lloc de treball habitual, quan això puga comportar una sobrecàrrega de tasques en la resta de personal.  
Garanties dels representants del personal.  
A més de les garanties previstes en els apartats a), b), c) i d) de l'article 63 de l'Estatut dels Treballadors, els representants dels treballadors i les treballadores disposaran d'un crèdit d'hores mensuals retribuïdes d'acord amb la següent escala:  
De 0 a 50 treballadors: 16 hores.  
De 51 a 100 treballadors: 17 hores.  
De 101 a 250 treballadors: 22 hores.  
De 251 a 500 treballadors: 30 hores.  
De 501 a 750 treballadors: 35 hores.  
De 751 en avant: 40 hores.  
L'empresa facilitarà als comités d'empresa, delegats de personal i seccions sindicals, els locals i mitjans materials que es consideren necessaris per al degut compliment de les seues funcions.  
Seccions sindicals.  
Les empreses respectaran els drets de tots els treballadors i les treballadores a sindicar-se lliurement. Permetran que els treballadors i les treballadores afiliats a un sindicat puguen celebrar-hi reunions, recollir quotes i distribuir informació sindical fora de les hores de treball sense alterar l'activitat normal.  
La relació laboral de qualsevol treballador o treballadora no serà condicionada pel fet que s'estiga o no afiliat o afiliada a algun sindicat, ni a causa del desenvolupament de la seua activitat sindical.  
Els sindicats o les confederacions podran establir seccions sindicals als centres de treball o a les agrupacions provincials i s'entendrà que tenen aquesta consideració els que figuren com a tals en els processos electorals. La representació de la secció sindical serà exercida pels delegats sindicals.  
Les seccions sindicals tindran dret, almenys, a un delegat sindical a partir del 10% dels vots obtinguts en les eleccions sindicals o mitjançant la demostració de posseir el 10% dels treballadors i les treballadores afiliats sobre el total de la plantilla del centre, tot això d'acord amb el següent barem:  
De 25 a 100 treballadors: 1 delegat sindical.  
De 101 a 200 treballadors: 2 delegats sindicals.  
Aquests delegats sindicals tindran els mateixos drets i garanties que els comités d'empresa o els delegats de personal, amb excepció del crèdit horari.  
En les empreses de més de 200 treballadors i treballadores es podran constituir seccions sindicals que tindran un delegat sindical, i aquest gaudirà dels mateixos drets i garanties que els comités d'empresa o els delegats de personal i disposarà d'un crèdit horari mensual per a l'exercici de les seues funcions de 22 hores.  
La funció dels delegats sindicals serà la de defensar els interessos del sindicat o la confederació a la qual representa i dels seus afiliats en el centre de treball, i servir d'instrument de comunicació entre el seu sindicat o confederació i l'empresa, d'acord amb les funcions reflectides en la Llei 11/1985, de Llibertat Sindical. A requeriment del sindicat, l'empresa descomptarà en la nòmina mensual dels treballadors i les treballadores l'import de la quota sindical corresponent, amb l'autorització prèvia del treballador o treballadora afiliat.  
Les empreses i les organitzacions sindicals més representatives podran acordar sistemes que permeten la realització de les tasques sindicals a favor d'un determinat nombre de treballadors i treballadores que pertanyen a alguna de les organitzacions esmentades.  
Assemblees.  
Els delegats de personal, els comités d'empresa, les seccions sindicals o el 20% del total de la plantilla, en aquells centres de treball de més de 50 treballadors i treballadores i el 30 % en els de menys de 50 treballadors i treballadores, podran convocar reunions amb una antelació mínima de 24 hores, després de la comunicació a l'empresa.  
Podran celebrar-se assemblees anomenades urgents, quan així ho estimen els comités d'empresa, els delegats de personal o les seccions sindicals, per divergències greus en negociacions col·lectives o a la vista de qualsevol esdeveniment important que afecte la totalitat dels treballadors i les treballadores, amb preavís de dues hores d'antelació.  
CAPÍTOL IX  
Article 52. Règim disciplinari  
Els treballadors i les treballadores podran ser sancionats per les empreses, en virtut d'incompliments laborals, d'acord amb la graduació de faltes i sancions següent:  
a) Faltes lleus  
1. El retard i la negligència en el compliment de les seues funcions, i també la indeguda utilització dels locals, materials o documents de l'empresa, tret que per la seua manifesta gravetat, puga ser considerada com a falta greu.  
2. La no comunicació amb la deguda antelació de la falta d'assistència al treball per causa justificada, tret que es prove la impossibilitat de fer-ho.  
3. Les faltes repetides de puntualitat sense causa justificada de tres a cinc al mes.  
b) Faltes greus.  
1. La falta de disciplina en el treball.  
2. La falta d'assistència al lloc de treball sense causa justificada.  
3. Les faltes repetides de puntualitat sense causa justificada durant més de cinc dies i menys de 10 al mes.  
4. L'abandó del lloc de treball sense causa justificada.  
5. La reincidència en la comissió de fins tres faltes lleus encara que siguen de diferent naturalesa dins d'un mateix trimestre, sempre que es produïsca sanció per aquest motiu.  
c) Faltes molt greus.  
1. Donar a conéixer el procés patològic i la intimitat de l'usuari.  
2. El frau, la deslleialtat i l'abús de confiança en les gestions encomanades i qualsevol conducta constitutiva de delicte dolós.  
3. La falta d'assistència al treball no justificada durant més de tres dies al mes.  
4. Les faltes reiterades de puntualitat no justificades durant més de 10 dies al mes, o durant més de 30 dies en el trimestre.  
5. Els mals tractes de paraula o obra i l'abús d'autoritat als treballadors i les treballadores i als usuaris.  
6. L'obtenció de beneficis econòmics o en espècie dels usuaris del centre.  
7. Apropiar-se d'objectes, documents, material, etcètera, dels usuaris, del centre o del personal.  
8. La negligència en l'administració de la medicació.  
9. L'empaitament sexual.  
10. La competència deslleial, en el sentit de promoure, induir o suggerir a familiars el canvi de residència, i també la derivació d'usuaris al propi domicili del personal o de particulars, i igualment fer públiques les dades personals i/o els telèfons dels usuaris o familiars a persones alienes a la residència o personal autoritzat en el servei d'ajuda a domicili.  
11. L'obstaculització a l'exercici de les llibertats públiques i dels drets sindicals.  
Sancions.  
Les sancions que podran imposar-se d'acord amb la qualificació de les faltes seran les següents:  
Per faltes lleus:  
· Amonestació per escrit.  
· Suspensió d'ocupació i sou fins tres dies.  
· Descompte proporcional de les retribucions corresponents al temps real deixat de treballar per faltes d'assistència o puntualitat no justificades.  
Per faltes greus:  
· Suspensió d'ocupació i sou de quatre dies a un mes.  
· Descompte proporcional de les retribucions corresponents al temps real deixat de treballar per faltes d'assistència o puntualitat no justificades.  
Per faltes molt greus:  
· Suspensió d'ocupació i sou d'un a tres mesos.  
· Acomiadament.  
Article 53. Tramitació i prescripció  
Les sancions es comunicaran motivadament i per escrit a l'interessat perquè se'n prenga coneixement i tinga els efectes que corresponga, i es notificaran al Comité d'Empresa o als delegats de personal i a la secció sindical a què pertanya l'afectat.  
Per a la imposició de sancions per falta molt greu serà preceptiva la instrucció d'expedient sumari. Aquest expedient s'incoarà després del coneixement previ de la infracció, i es trametrà a l'interessat el plec de càrrecs amb exposició succinta dels fets suposadament constitutius de falta. D'aquest expedient s'informarà el comité d'empresa o els delegats de personal i la secció sindical a la qual pertanya l'afectat, perquè per ambdues parts i en el termini de cinc dies puguen manifestar a l'empresa allò que consideren convenient per a l'aclariment dels fets. Transcorregut l'esmentat termini i encara que el comité, els delegats, la secció sindical, el treballador o la treballadora, o ambdós, no hagen fent ús del dret que se li concedeix a formular-hi al·legacions, es procedirà a imposar al treballador o la treballadora la sanció que es crega oportuna, d'acord amb la gravetat de la falta i amb allò estipulat per aquest conveni.  
És absolutament indispensable la tramitació d'expedient contradictori per a la imposició de sancions, qualsevol que en és la gravetat, quan es tracte de membres del comité d'empresa, delegats de personal o membres amb càrrecs de responsabilitat de les seccions sindicals, tant si es troben en actiu dels seus càrrecs sindicals, com si encara es troben en el període reglamentari de garanties.  
Les faltes lleus prescriuran als deu dies, les greus als 20 i les molt greus als 60, a partir de la data en la qual es coneguen, i en tot cas als sis mesos d'haver-se comés.  
Article 54. Infraccions de l'empresa  
Són infraccions laborals de l'empresa les accions o omissions contràries a les disposicions legals en matèria de treball, al conveni col·lectiu i a les altres normes que hi siguen d'aplicació.  
Se sancionaran l'obstaculització a l'exercici de les llibertats públiques i dels drets sindicals.  
Es tramitaran d'acord amb la normativa vigent.  
DISPOSICIÓ TRANSITÒRIA  
Es fixa la següent taula, a l'efecte de calcular els increments salarials per a 1997, i també per a calcular els complements que puguen correspondre a cada treballador o treballadora del sector.  
DISPOSICIÓ ADDICIONAL  
En els casos en què a l'entrada en vigor d'aquest conveni (1 de gener de 1997), hi haja algun treballador o treballadora contractat com a coordinador d'ajuda a domicili i no estiga en possessió de la diplomatura de Treballador Social, se li aplicarà el salari que apareix en les taules (annex I) per a aquesta categoria.  
En els casos en què al treballador o a la treballadora contractat com a coordinador d'ajuda a domicili, se li haja demanat que estiga en possessió de la diplomatura de Treballador Social, se li aplicarà el sou que per al treballador social s'estableix en les taules.  
Serà obligatori a partir de l'entrada en vigor d'aquest conveni, que els treballadors o les treballadores contractats per cobrir l'esmentat lloc de treball, estiguen en possessió de la diplomatura de Treballador Social.  
DISPOSICIÓ FINAL  
Les parts que signen aquest conveni, adquireixen el compromís d'eliminar el plus de transport per a les auxiliars d'ajuda a domicili en la negociació del pròxim conveni, i passar-ne la quantia a engrossir el salari base.  
Definició de categories.  
Àrea social i sanitària:  
Està formada per:  
· Coordinador de l'equip social i sanitari  
· Metge  
· Psicòleg o psicòloga  
· Coordinador d'infermeria  
· Diplomats d'Infermeria  
· Auxiliars d'infermeria  
· Fisioterapeuta  
· Treballador social  
· TASOC  
· Puericultora  
· Educadors  
· Monitors  
· Coordinador del SAD  
· Ajudant de coordinació del SAD  
· Auxiliar d'ajuda a domicili  
1. L'objectiu de l'àrea seria restablir la salut de l'usuari en cas que és necessari, la prestació d'una assistència integral i continuada a aquells que no puguen satisfer les seues necessitats per uns altres mitjans.  
2. Són funcions de l'àrea social i sanitària:  
a) Realitzar activitats adreçades a la detecció precoç de determinades patologies amb mitjans propis o complementant-se amb serveis de suport, amb especialitats o amb hospitalització.  
b) Realitzar els programes de seguiment i les cures de salut en usuaris crònics, en usuaris amb patologia invalidant i els programes de prevenció de patologia secundària. Valorar els nivells de dependència dels usuaris i reflectir-ho en l'informe de l'àrea.  
c) Desenvolupar programes d'atenció personal i familiar a l'usuari d'evolució fatal.  
d) Educar els usuaris en matèria de salut.  
e) Realitzar la recollida de dades epidemiològiques i els exàmens de salut que es definisquen i realitzar la recollida de dades sobre la situació sociofamiliar dels usuaris.  
f) L'equip de salut ha de definir els objectius concrets referents a la promoció de la salut, la prevenció de la malaltia i l'assistència en la malaltia, i també la seua integració social, d'acord amb les dades que hi obté.  
g) Ha d'avaluar el compliment dels objectius plantejats i introduir els canvis necessaris en el pla d'equip per a l'optimació del treball de l'àrea.  
h) Participar en la formació del personal sanitari, en l'actualització de coneixements i en la investigació.  
i) Coordinació amb els serveis socials i sanitaris. Col·laboració amb l'equip d'atenció primària de la zona.  
j) En general totes les actuacions que calga per al desenvolupament dels objectius definits per l'àrea.  
Coordinador/a de l'equip social i sanitari:  
Funcions:  
1. Canal d'informació amb la direcció i de coordinació de l'àrea amb aquesta.  
2. Garantir el desenvolupament de les activitats de l'àrea.  
3. Garantir l'elaboració anual d'objectius de l'àrea.  
4. Garantir l'elaboració i la tramesa de dades i documents de caràcter organitzatiu, epidemiològic, de gestió i avaluació tant en indicadors de procés com de resultats que li siguen requerits.   
5. Garantir l'elaboració i la tramesa de la memòria anual de l'àrea.  
6. Garantir la participació de tots els membres de l'àrea en el procés de presa de decisions.  
7. El coordinador de l'àrea serà nomenat pel procediment de lliure designació, que s'efectuarà entre el personal que hi preste servei.  
8. Garantir i estimular la realització de totes les funcions i activitats pròpies de l'àrea assegurant una atenció integral a l'usuari. Garantir la participació comunitària, la formació i la investigació i també l'estudi i la vigilància dels problemes de salut prioritaris .  
Metge:  
S'ocupa del seguiment, l'assistència, el control i la prevenció de la salut dels usuaris.  
Funcions:  
1. Regular, analitzar i avaluar totes les tasques relacionades amb el tractament, l'assistència, el control i la prevenció de la salut dels usuaris, reflectint l'esmentada activitat en la història de salut i d'altres registres.  
2. Participar en les activitats de promoció i protecció de la salut i prevenció de la malaltia que plantege l'àrea.  
3. Participar en l'elaboració i l'execució de protocols i programes de salut, i també de totes les tasques comunes de l'àrea.  
4. Elaborar les directrius de les dietes per a usuaris.  
5. Omplir els documents oficials que se'n deriven de l'actuació i aquells que siguen requerits, i també registrar i avaluar les activitats realitzades (Història de Salut).  
6. Participar en l'establiment de la dotació de material a fi que s'adeqüe a les necessitats de l'assistència.  
7. Informar l'especialista de les patologies/quadre i tractament que segueix un usuari per al qual se sol·licita una interconsulta. Igualment quan l'usuari siga enviat a portes d'urgències de l'hospital de zona.  
8. Seguiment de l'evolució de l'usuari quan estiga ingressat en un centre hospitalari i establiment de la relació amb el metge que n'estiga encarregat.  
9. Establir relació amb el centre de salut per al control i el seguiment de la patologia que puguen presentar els usuaris.  
10. Elaborar, juntament amb l'especialista i el/la fisioterapeuta el programa de rehabilitació dels usuaris davant problemes de fractures, artrosis, etcètera.  
11. Orientar i informar la família sobre l'evolució de la salut de l'usuari.  
12. Comunicar a l'immediat superior les incidències o les anomalies observades en el desenvolupament de les seues funcions  
13. Aquelles altres que els corresponguen com a membres de l'àrea social i sanitària i que tinguen relació amb la seua professió.  
Psicòleg o psicòloga:  
Funcions:  
1. Participar en les reunions periòdiques amb l'equip multidisciplinar de cada centre.  
2. Afavorir la integració i la motivació dels residents/usuaris al servei i/o a la residència.  
3. Mitjançarà entre els usuaris i la resta del personal.  
4. Prevenir possibles trastorns psicològics mitjançant el desenvolupament de tasca educacional en el seu àmbit funcional.  
5. Diagnosticar i intervenir amb possibles trastorns i/o patologies, tant crònics com temporals.  
6. Realitzar reunions periòdiques amb els treballadors i les treballadores, per reduir el possible estrés laboral, i també per formar-los i dotar-los de recursos per a la realització de les seues funcions.  
7. Orientar i informar la família sobre l'evolució de la salut de l'usuari.  
8. Realització del suport psicològic en diferents àmbits (psicologia clínica, social i/o comunitària).  
9. Coordinació dels treballadors i les treballadores de suport que tinguen relació amb qualsevol àmbit d'actuació del psicòleg o la psicòloga. Serà el terapeuta de referència en activitats grupals.  
10. Elaborar els informes pertinents, propis de la seua activitat.  
11. Derivació de casos a uns altres professionals, si així es requereix.  
12. Coordinació amb els diferents serveis especialitzats.  
13. Elaborar conjuntament amb l'àrea de treball, el disseny d'intervenció i les estratègies d'actuació.  
14. Aconsellar la direcció sobre les millores que cal realitzar, l'adquisició del material i l'equipament relacionats amb aquest servei i en tots aquells aspectes que contribuïsquen a millorar la qualitat de vida dels usuaris.  
15. Comunicar a l'immediat superior les incidències o anomalies observades en el desenvolupament de les seues funcions.  
16. En general, totes aquelles activitats no especificades anteriorment, d'acord amb la titulació i/o professió i que tinguen relació amb l'anterior.  
Coordinador d'infermeria:  
Diplomat d'Infermeria que exercirà la responsabilitat de la supervisió de tot el treball d'infermeria.  
Funcions   
1. Exercir la responsabilitat de l'organització diària del treball dels professionals al seu càrrec.  
2. Mantenir relacions i contactes operatius amb l'equip d'atenció primària i especialitzada.  
3. Mantenir relacions i contactes amb farmàcies i proveïdors de material sanitari, proposant les comandes que considere necessàries.  
4. Coordinar i atendre totes les activitats encaminades a cobrir les necessitats dels usuaris en l'aspecte sanitari.  
5. Coordinar i supervisar els plans de cures d'infermeria amb els objectius de l'àrea.  
6. Comunicar a l'immediat superior les incidències o anomalies observades en el desenvolupament de les seues funcions  
7. Aquelles altres que li corresponguen com a membre de l'àrea social i sanitària i que tinguen relació amb les seues funcions professionals (docent, administrativa i investigadora).  
Diplomat en Infermeria:  
Són els responsables de la promoció de la salut, la prevenció de la malaltia i les cures de la salut dels residents, mitjançant el desenvolupament de les funcions que són pròpies de la seua professió.  
Funcions:  
1. Aplicar el Pla de Cures d'Infermeria de forma metodològica en aquells usuaris que ho requerisquen, en les diferents modalitats d'atenció, de forma coordinada amb la resta de membres de l'àrea i registrant convenientment l'esmentada activitat, valorant dèficits en les activitats de vida i planificant, realitzant i avaluant les cures d'infermeria adequades.  
2. Aplicar els tractaments (control, preparació i repartiment) que es deriven de l'atenció mèdica i informar l'usuari o la seua família sobre l'administració correcta d'aquests, en cas que hi calga.  
3. Realitzar les activitats d'educació per a la salut, detecció de riscos, obertura d'històries; i també el seguiment dels usuaris, petició de proves complementàries i realització de controls de salut periòdics d'acord amb els protocols i els programes establits.  
4. Supervisar el proveïment, el bon estat i la conservació del material del centre.  
5. Atendre l'usuari allitat per malaltia, efectuant els canvis posturals prescrits, controlant el servei de menjades als malalts i subministrant directament a aquells usuaris que l'esmentada alimentació requerisca instrumentalització (sonda nasogàstrica, sonda gàstrica, etcètera).  
6. Indicar i supervisar els criteris i les indicacions que, en les tasques afins l'aspecte sanitari, han de tenir en compte les auxiliars d'infermeria quan atenen els usuaris.  
7. Col·laborar amb els fisioterapeutes en les activitats el nivell de qualificació de les quals siga compatible amb la seua titulació de ATS/DUE quan les seues funcions específiques ho permeten.  
8. Comunicar al coordinador d'infermeria les mancances en material de farmàcia que hi detecte.  
9. Participar en l'elaboració i execució de programes de salut, i també en totes les tasques comunes de l'àrea.  
10. Col·laborar en l'elaboració i execució dels plans integrals d'intervenció, d'acord amb el seu lloc de treball i la qualificació professional.  
11. Registrar i avaluar l'activitat realitzada, tot actualitzant la història de salut.  
12. Gestionar i controlar tot el que fa referència als internaments temporals dels usuaris als centres hospitalaris i les visites a especialistes.  
13. Comunicar al servei de cuina tot allò que calga en referència a les dietes. Supervisió del funcionament de menjador.  
14. Comunicar a l'immediat superior les incidències o anomalies observades en el desenvolupament de les seues funcions.  
15. Aquelles altres que li corresponguen com a membre de l'àrea social i sanitària i que tinguen relació amb les seues funcions professionals (assistencial, docent, administrativa i investigadora).  
Auxiliars d'infermeria:  
És el personal que col·labora amb el diplomat d'infermeria i que té com a funció la d'assistir l'usuari de la residència en la realització de les activitats de vida on hi haja una dependència.  
Funcions:  
1. Col·laborar amb el personal d'infermeria en l'aplicació de tractaments que ho requerisquen, i també assistir els usuaris que ho necessiten a fi de facilitar-ne l'exploració física i instrumental.  
2. Proporcionar educació sanitària als usuaris pel que fa a la higiene i a l'agençament personal.  
3. Col·laborar en les tasques que es preveuen en el Pla d'Atenció Social i Sanitària (referides a les activitats de vida i les cures d'infermeria que se'n deriven) sota la supervisió del diplomat d'infermeria.  
4. Vigilància i ajuda en les tasques d'higiene personal dels usuaris.  
5. Ajuda i acompanyament dels usuaris, d'acord amb les seues necessitats socials i sanitàries individuals.  
6. Supervisar que l'usuari dispose de la suficient roba per a ús personal, fent una revisió periòdica dels armaris.  
7. Ajuda a l'usuari per a la presa de la medicació oral, sota la supervisió del DUE.  
8. Supervisió de la correcta alimentació i ajuda en allò que necessite l'usuari relacionat amb aquesta activitat.  
9. Ajudar-los en els dèficits de les activitats de vida, col·laborant amb el diplomat en infermeria en la seua valoració, planificació de cures, execució i avaluació d'aquest.  
10. Col·laborar amb el TASOC en les activitats de teràpia ocupacional.  
11. Comunicar al seu responsable immediat (DUE) les incidències o anomalies observades en el desenvolupament de la seua tasca perquè siguen tinguts en compte en el Pla de Cures o en uns altres nivells.  
12. Aquelles altres que li corresponguen com a membre de l`àrea social i sanitària i que tinguen relació amb l'anterior.  
Fisioterapeuta:  
Funcions:  
1. Realitzaran l'atenció de rehabilitació pertanyent al primer nivell d'atenció, que comprendran l'assistència fisioteràpica, i també la corresponent promoció de la salut, tant individual com en grup.  
2. Col·laboració amb la resta del personal de l'àrea social i sanitària, per a l'establiment de protocols d'actuació i mètodes d'avaluació de l'activitat desenvolupada.  
3. Fer el seguiment i l'avaluació de l'aplicació de tractament que es realitze.  
4. Conéixer, avaluar i informar l'aplicació de tractament de la seua especialitat.  
5. Conéixer els recursos propis de la seua especialitat en l'àmbit territorial.  
6. Assessorar els treballadors i les treballadores que ho necessiten sobre pautes de mobilitzacions i tractaments en els quals tinguen incidència les tècniques fisioterapèutiques, i controlar i coordinar les tasques pròpies de la seua especialitat.  
7. Participar en el pla general d'activitats del centre.  
8. Realitzar activitats auxiliars de psicomotricitat, llenguatge, dinàmica i rehabilitació personal i social per als usuaris.  
9. Col·laborar en el seguiment o l'avaluació del procés recuperador o assistencial dels usuaris.  
10. Participar en les àrees d'oci i temps lliure de l'usuari en matèria de la seua competència.  
11. Col·laborar en les matèries de la seua competència en els programes que es realitzen de formació i informació a les famílies dels usuaris.  
12. Comunicar a l'immediat superior les incidències o anomalies observades en el desenvolupament de les seues funcions.  
13. En general, totes aquelles activitats no especificades anteriorment i que tinguen relació amb l'anterior.  
Treballador social:  
Funcions:  
1. Realitzar les valoracions socials i el diagnòstic social de l'usuari i emetre els informes pertinents.  
2. Assessorar-lo en problemes econòmics, familiars i socials, i informar en els assumptes que calga, com també dels recursos de la comunitat, i facilitar-hi l'accés.  
3. Realitzar les gestions necessàries per a la resolució de problemes de tipus social que afecten els usuaris i que no puguen resoldre ells personalment o els seus familiars.  
4. Realitzar assistència social individualitzada a tots els usuaris que ho necessiten.  
5. Impulsar la programació i el desenvolupament de totes les activitats culturals, recreatives, esportives, turístiques i de naturalesa similar encaminades al desenvolupament personal  
6. Fomentar i organitzar la participació dels usuaris en algunes tasques de la dinàmica del centre i de l'entorn.  
7. Mantenir contactes directes amb la família de l'usuari, per informar, assessorar, col·laborar en l'adaptació d'aquest, i també la realització de teràpies familiars en el seu àmbit corresponent.  
8. Promoure accions encaminades a afavorir o intensificar les relacions interpersonals dels usuaris.  
9. Promoure els grups d'autoajuda a fi de possibilitar la solidaritat entre els usuaris.  
10. Informar en l'àrea social i sanitària d'aquells antecedents socials que afecten l'usuari i que puguen incidir en la seua simptomatologia clínica.  
11. Planificar, conjuntament amb l'àrea, l'acció individual, familiar i grupal en problemes socials i sanitaris.  
12. Col·laborar i coordinar-se amb treballadors socials d'altres recursos comunitaris.  
13. Comunicar a l'immediat superior les incidències o anomalies observades en el desenvolupament de les seues funcions.  
14. En general, totes aquelles activitats no especificades anteriorment i que tinguen relació amb l'anterior.  
TASOC:  
Tècnics en activitats socioculturals que han de realitzar la seua activitat en el sector serveis, en el subsistema d'organització de l'oci i/o en l'àmbit educatiu, intervenint de forma qualificada en activitats culturals, socials, educatives i recreatives ..  
Funcions:  
1. Conéixer, proposar i fer operatius els processos d'intervenció cultural en els seus vessants de gestió i educatiu.  
2. Establir relacions entre els àmbits cultural i educatiu amb els processos socials i econòmics.  
3. Accedir a les fonts d'informació i als procediments per obtenir-hi els recursos necessaris i posar en marxa processos culturals.  
4. Coordinació amb professionals de diversa qualificació a l'hora de dissenyar i implementar estratègies d'intervenció cultural.  
5. Executar i pressupostar projectes i programes diversos, i també realitzar els informes i les avaluacions pertinents.  
6. Realització de projectes i programes específics.  
7. Fomentar el desenvolupament integral dels usuaris mitjançant l'acció ludicoeducativa.  
8. Desenvolupar i executar les diverses tècniques d'animació, individuals i/o grupals, que impliquen els usuaris en l'ocupació del seu temps lliure, i promoure'n així la integració i el desenvolupament personal i grupal.  
9. Motivar els residents sobre la importància de la seua participació per aconseguir-ne la integració i relació positiva amb l'entorn.  
10. Responsabilitat davant qualsevol incidència que sorgisca, en qualsevol tipus de tasca pròpia, o dels animadors socioculturals.  
11. Reunions periòdiques amb la resta de l'equip, i també amb els responsables dels diferents centres on es realitze la tasca d'animació sociocultural.  
12. Coordinació del voluntariat i dels alumnes en pràctiques d'animació sociocultural.  
13. Docència, xarrades i ponències que tenen relació amb aquesta categoria professional.  
14. Participar en el pla general d'activitats i pressupostos dels diferents centres.  
15. Coordinar els grups de treball, les activitats i els pressupostos d'animació sociocultural.  
16. Comunicar a l'immediat superior les incidències o anomalies observades en el desenvolupament de les seues funcions.  
17. En general, totes aquelles activitats no especificades anteriorment i que tinguen relació amb l'anterior.  
Puericultora:  
Funcions:  
1. Assistència i orientació a les usuàries pel que fa a les tasques i cura dels fills.  
2. Orientació en les gestions referides a la salut de les usuàries i els seus fills, i també acompanyar-les en els casos estrictament necessaris.  
3. Col·laboració amb l'equip de professionals del centre en la inserció de la usuària en la vida sociolaboral.  
4. Col·laboració amb el personal de cuina en l'elaboració de dietes especifiques per a xiquets i xiquetes malalts, etcètera.  
5. Realització d'activitats de caràcter formatiu i lúdic adreçats a les usuàries i els seus fills i filles en àrees com salut, alimentació, jocs, psicomotricitat, etcètera.  
6. Comunicar a l'immediat superior les incidències o anomalies observades en el desenvolupament de les seues funcions.  
7. En general, totes aquelles activitats no especificades anteriorment i que tinguen relació amb l'anterior.  
Educadors:  
Funcions:  
1. Informar i assessorar els usuaris i les usuàries sobre recursos socials idonis per al seu tipus de problemàtica.  
2. Intervenció adreçada a donar suport a la decisió d'autonomia personal i familiar de la usuària.  
3. Donar suport a la usuària en la reelaboració de la seua història personal a fi d'afavorir la presa de decisió respecte de la seua vida.  
4. Assumir la coordinació de cada cas, d'acord amb el disseny d'intervenció i el marc legal, portant a terme el seguiment individualitzat.  
5. Col·laborar amb la direcció del centre, l'equip tècnic i el treballador social en l'organització d'horaris i activitats dels usuaris i usuàries, tenint com a referència la distribució i les necessitats de la població.  
6. Donar suport a l'usuari o la usuària en l'organització del seu temps, de manera que n'afavorisca l'autonomia personal i la reinserció social.  
7. Crear hàbits i habilitats socials, o potenciar-los com a necessaris a través de la vida quotidiana.  
8. Facilitar l'accés als recursos formatius, educatius i ocupacionals de la zona geogràfica del centre o lloc de residència.  
9. Facilitar i donar suport a la usuària en l'accés a l'àmbit laboral.  
10. Facilitar l'accés de la usuària i els seus fills a recursos especialitzats d'àmbit medicosanitari, psicològic, jurídic, etcètera.  
11. Promoure la implicació de la usuària en l'entorn on es preveu que serà la seua eixida en aquells àmbits funcionals que corresponga.  
12. Propiciar una organització grupal que permeta analitzar i resoldre el major nombre possible de problemes que l'usuari o la usuària plantegen en el seu desenvolupament personal.  
13. Estudi, anàlisi i valoració, si s'escau, amb posterior avaluació del marc d'intervenció, la problemàtica de l'usuari o la usuària i el seu context, la intervenció professional de l'educador i de l'equip professional i la interdisciplinarietat amb altres professionals.  
14. Organitzar programes culturals, esportius i recreatius juntament amb els monitors, si n'hi haguera.  
15. Coordinar i supervisar les activitats dels programes o tallers.  
16. Comunicar a l'immediat superior les incidències o anomalies observades en el desenvolupament de les seues funcions.  
17. En general, totes aquelles activitats no especificades anteriorment i que tinguen relació amb l'anterior.  
Monitors:  
Funcions:  
1. Avaluació de les aptituds i motivacions registrades pels usuaris en els diferents tallers o programes.  
2. Detecció d'habilitats laborals.  
3. Realització de la informació professional i iniciació del contacte amb tascateràpia.  
4. Programació, seguiment i avaluació de tallers, activitats d'oci, esportives, etcètera.  
5. Organització i supervisió de les tasques assignades als usuaris en els seus respectius tallers.  
6. Organització i supervisió del menjador, incorporant pautes d'aprenentatge de comportaments i hàbits durant les menjades.  
7. Organització de les activitats en els espais de temps lliure.  
8. Acompanyament en eixides, excursions, esport i temps lliure en general.  
Coordinadora del SAD:  
És el treballador o la treballadora, amb la diplomatura de Treball Social, la tasca de la qual consisteix a desenvolupar tasques de planificació, coordinació, gestió i organització del SAD, a més de seguiment, supervisió i suport del treball de l'auxiliar d'ajuda a domicili, per a aconseguir una bona qualitat de l'esmentat servei.  
Funcions:  
1. Planificar i organitzar el treball del centre mitjançant una adequada programació d'objectius i racionalització de treball.  
2. Col·laborar i realitzar aquells estudis encaminats a investigar els aspectes socials relatius als usuaris del servei d'ajuda a domicili (SAD), amb l'autorització de l'equip tècnic.  
3. Executar les activitats administratives i informàtiques que li siguen pròpies.  
4. Realitzar informes dels usuaris, que siguen sol·licitats per les entitats contractants.  
5. Realitzar, quan es considere oportú, conjuntament amb l'auxiliar, la valoració de la situació personal, familiar i social de l'usuari. Facilitar informació sobre els recursos propis i aliens que ajuden a l'adequat desenvolupament del servei que es presta.  
6. Informar els usuaris en col·laboració amb els treballadors o les treballadores socials de les entitats contractants, d'aquells aspectes que es consideren oportuns.  
7. Fomentar, directament o a través de l'auxiliar, la integració i participació dels usuaris del SAD de tots aquells serveis i programes encaminats al seu benestar social o la seua qualitat de vida.  
8. Participar amb l'equip multiprofessional de l'empresa en l'elaboració de les orientacions o l'atenció que necessiten els usuaris.  
9. Participar en reunions periòdiques amb els tècnics de les respectives entitats contractants, per mantenir una via fluida d'informació sobre el desenvolupament del servei.  
10. Coordinació del treball i les activitats de forma individual o en grup, mitjançant reunions periòdiques amb els/les auxiliars adscrits al servei per a estructurar la dinàmica de l'activitat, i també els corresponents criteris i objectius metodològics.  
11. Realitzar visites domiciliàries als usuaris amb les següents finalitats:  
· Inici de servei i presentació de l'auxiliar d'ajuda a domicili.  
· Seguiment del servei.  
· Resolució de possibles incidències.  
12. Participar en la coordinació amb la comissió tècnica del Programa d'Ajuda a Domicili.  
13. Organitzar, assignar i canviar usuaris i horaris de treball als treballadors i les treballadores sota la seua responsabilitat, elaborant per a això els corresponents informes de treball.  
14. Participar, proposar i fomentar la formació continuada de l'auxiliar d'ajuda a domicili i el disseny de cursos en matèria de serveis socials, en la mesura que s'establisquen els plans de formació en les respectives empreses del sector.  
15. Seleccionar els recursos humans d'acord amb la política establida en l'empresa.  
16. Comunicar a l'immediat superior les incidències o anomalies observades en el desenvolupament de les seues funcions.  
17. En general, totes aquelles activitats no especificades anteriorment que li siguen demanades i que tinguen relació amb l'anterior.  
Ajudant de coordinació del SAD:  
Figura encarregada de realitzar el treball sota la supervisió del/la coordinador o coordinadora; preferentment, aquest lloc de treball serà desenvolupat per auxiliars d'ajuda a domicili amb la suficient formació i experiència acreditada.  
Funcions:  
1. Realitzar el quadrant d'incidències.  
2. Comunicació i avisos telefònics amb auxiliars d'ajuda a domicili, usuaris i tècnics de l'entitat contractant.  
3. Realització i distribució dels instruments de registre adequats al servei.  
4. Comunicar a l'immediat superior les incidències o anomalies observades en el desenvolupament de les seues funcions.  
5. Totes aquelles activitats no especificades anteriorment i que tinguen relació amb l'anterior.  
Auxiliar d'ajuda a domicili:  
Presta una sèrie de serveis en el mateix domicili o fora d'aquest per a cobrir les necessitats de la persona, proporcionant-li l'atenció necessària a fi d'atendre'l en el seu propi medi, fomentar l'autonomia personal i evitar el desarrelament del seu entorn.  
Funcions:  
Treballs generals de l'atenció a la llar:  
1. Neteja de l'habitatge: s'adequarà a un manteniment de neteja quotidiana; en casos extrems cal habilitar l'habitatge i realitzar una neteja de xoc.  
2. Apilament de la roba bruta i trasllat, si s'escau, per a la posterior recollida al servei de bugaderia. Llavada a màquina, repassada i cura necessària de la roba de l'usuari. En cap cas se'n realitzarà una llavada a mà.  
3. Realització de compres domèstiques, a càrrec de l'usuari del servei.  
4. Realització de menjades en el domicili.  
5. Reparació menor d'eines domèstiques i d'ús personal que es presenten de manera imprevista, quan no hi calga la intervenció d'un especialista.  
6. Assabentar la coordinadora de qualsevol problema no solucionable per l'auxiliar d'ajuda a domicili que faça referència al manteniment de la salubritat de la llar.  
Treballs d'atenció personal:  
1. Ajuda en l'agençament personal: totes aquelles tasques que necessite l'usuari per a l'ajuda en la seua higiene personal. Pel que fa a allitats i incontinents, prevenir l'aparició d'úlceres, mitjançant una correcta higiene, massatges i canvis posturals.  
2. Acompanyament en les visites terapèutiques, seguir les instruccions del personal de l'equip d'atenció primària pel que fa als problemes de salut, especialment: cura d'allitats i incontinents, ajuda/control en el compliment de tractaments, dietes...  
3. Ajuda o suport a la mobilitat en l'interior i exterior de l'habitatge.  
4. Recollida i gestió de receptes i documents relacionats amb la vida diària de l'usuari, i també gestió i tràmits per a accedir a recursos socials.  
5. Suport, en aquells casos que calga, en les activitats normals de l'usuari en el seu entorn, acompanyament a visites familiars o activitats d'oci, dins del seu horari. Com també prestar motivació psíquica i física.  
6. Suport en aquells casos que calga, en les activitats normals de l'usuari en el seu entorn, acompanyament a visites familiars o activitats d'oci, dins del seu horari. Com també prestar motivació psíquica i física.  
7. Col·laborar en el programa d'animació sensibilitzant i animant els usuaris del SAD, i també donant suport en les activitats que ho requerisquen.  
8. Avaluar amb certa periodicitat, els serveis en els quals l'auxiliar d'ajuda a domicili desenvolupe el seu treball, a fi de proposar totes les mesures que es consideren oportunes per a millorar la qualitat de la prestació.  
9. Comunicar al/la coordinadora les incidències i anomalies observades en el desenvolupament de la seua tasca.   
Treballs de caràcter socioeducatiu:  
1. Col·laboració amb els educadors en serveis on es troben menors o usuaris que els necessiten.  
2. Crear, fomentar i potenciar hàbits de salut, higiene, educatius i domèstics, en casos d'atenció a famílies amb menors i disminuïts físics i casos d'atenció individual.  
3. Acompanyament a centres escolars en casos de menors.  
4. Fomentar hàbits d'higiene i ordre.  
5. Suport i seguiment de les pautes davant les possibles situacions de conflicte que es generen en la família, especialment amb els majors i menors d'aquesta.  
6. Seguiment de les relacions familiars més obertes que establisquen els membres de la família en l'entorn més pròxim.  
7. Ser font d'informació de les dades més relllevants que s'hi observen en el treball diari per donar-los a conéixer a coordinació.  
Atenció especialitzada. Coneixement de les diferents malalties.  
1. Atenció a usuaris en tractament de salut mental, suport en el desenvolupament de la seua autonomia personal i de relació, suport i seguiment en l'adquisició d'hàbits bàsics (higiene personal, organització, etcètera) Control de medicació oral.  
2. Atenció a malalts terminals que necessiten cures especialitzades.  
3. Atenció a persones discapacitades que necessiten suport personal i atenció educativa.  
4. Atenció a drogoaddictes, suport en el tractament i/o en la rehabilitació i el control de medicació oral. Suport als familiars.  
Àrea de serveis generals.  
Està formada per:  
· Coordinadora de serveis generals.  
· Auxiliar de neteja.  
· Auxiliar de bugaderia.  
· Subaltern.  
· Conductor de vehicle adaptat.  
· Cuiner.  
· Auxiliar de cuina.  
· Auxiliar de manteniment.  
Coordinadora de serveis generals.  
És la figura encarregada de l'organització i el funcionament dels serveis generals de les residències.  
Funcions:  
1. Organitzar, distribuir i coordinar els serveis de menjador o office, bugaderia, roba blanca, neteja i manteniment.   
2. Supervisar l'activitat del personal a càrrec seu, distribuir les activitats i els torns de les persones que hi té assignades i vigilar també el bon ús i l'economia dels materials, utillatge, eines i maquinària a càrrec seu, procedir-ne al recompte i l'inventari.  
3. Realitza les funcions administratives de la seua competència i la gestió delegada de les compres del centre, i relació amb proveïdors altres serveis externs.  
4. Conéixer el nombre de serveis diaris realitzats en el departament.  
5. En coordinació amb el personal d'infermeria i disposant del personal que té adscrit, portar el control de bon estat dels aliments que els residents tinguen en les habitacions.  
6. Vigilarà el compliment de la tasca professional del personal a càrrec seu, i també de la seua higiene i uniformitat.  
7. Subministrar material i roba de treball al personal de la residència.  
8. Si per necessitats peremptòries o imprevisibles, la normal activitat del centre ho requereix, col·laborarà en les activitats pròpies del personal a les seues ordres.  
9. Comunicar al seu responsable immediat les incidències o anomalies observades en el desenvolupament de la seua tasca.  
10. En general, totes aquelles activitats no especificades anteriorment i que tinguen relació amb l'anterior.  
Auxiliar de residència:  
Assumirà funcions de serveis concrets; neteja, bugaderia, cuina i manteniment, i podrà excepcionalment de forma raonada, motivada i justificada als representants dels treballadors i les treballadores, realitzar tasques d'altres serveis de la seua àrea funcional.  
Auxiliar de neteja:  
Funcions:  
1. S'ocupa de la neteja permanent i continuada de les dependències del centre.  
Tasques:  
1. Recollida i neteja del menjador, i també ajudar-ne en la preparació de les taules.  
2. Neteja permanent de les diferents dependències de la residència, segons li siguen assignades, en informe de treball, per la governant.  
3. En general, totes aquelles activitats no especificades anteriorment que li siguen demandes i que tinguen relació amb l'anterior.  
4. Comunicar al seu responsable immediat les incidències o anomalies observades en el desenvolupament de la seua tasca.  
5. En general, totes aquelles activitats no especificades anteriorment i que tinguen relació amb l'anterior.  
Auxiliar de bugaderia:  
La seua funció general consistirà a mantenir sempre neta i a punt la roba dels residents, tant la personal com la roba de llit, tovalles, etcètera, i també la recollida i el repartiment posteriors.  
Tasques:  
1. Recollida de carros de roba bruta.  
2. Classificació d'aquesta.  
3. De llavada, eixugada i planxada de la roba, juntament amb el manteniment i repassada de la roba.  
4. De distribució de roba neta per les diferents habitacions.  
5. De neteja de locals i màquines de la bugaderia.  
6. Comunicar al seu responsable immediat les incidències o anomalies observades en el desenvolupament de la seua tasca.   
7. En general, totes aquells activitats no especificades anteriorment i que tinguen relació amb l'anterior.  
Subalterns:  
Funcions:  
1. Recollida i lliurament de correspondència, orientació al públic, atenció de centraletes telefòniques, vigilància dels punts d'accés i tasques de porteria.  
2. Ajudar a mobilitzar els usuaris, exceptuant-ne els canvis posturals.  
3. Omplir els informes d'entrada i eixida dels residents quan aquests es produïsquen per permisos o vacances.  
4. Vigilar i controlar les entrades i eixides d'usuaris i visites.  
5. Ajuda a aquells residents que ho necessiten en el trasllat d'equipatge fins i des de les habitacions, tot exercint un obligat i discret control dels paquets que porten al centre les persones que hi tinguen accés. Igualment, el control d'entrades i eixides del personal.  
6. Manté el règim establit per la direcció per a l'accés de residents i visitants a les diferents dependències de la institució.  
7. Comunicar l'encesa dels timbres d'avís.  
8. Gestionar encàrrecs.  
9. Controlar l'armari de les claus, especialment les de les portes d'accés a la residència.  
10. Tancar totes les portes de l'edifici a l'hora establida pel centre.  
11. Comunicar al responsable immediat les incidències o anomalies observades en el desenvolupament de la seua tasca.  
12. En general, totes aquelles activitats no especificades anteriorment i que tinguen relació amb l'anterior.  
Conductor de vehicle adaptat:  
És el treballador o la treballadora el treball del qual consisteix a:  
1. Mantenir en bon estat el vehicle sota la seua responsabilitat, realitzant-ne el manteniment i aquelles reparacions per a les quals no calga la intervenció d'un especialista.  
2. El transport dels usuaris quan i on es considere oportú.  
3. Comunicar a l'immediat superior les incidències o anomalies observades en el desenvolupament de les seues funcions.  
4. En general, totes aquelles activitats no especificades anteriorment que li siguen demanades i que tinguen relació amb l'anterior.  
Cuiner:  
Funcions:  
1. S'ocuparà del programa dietètic dels residents, dissenyat i regulat des de l'àrea de salut, preparant-hi adequadament els menús preestablits.  
2. Compliment estricte de tota la normativa sanitària vigent.  
Tasques:  
1. Preparar els menús d'acord amb allò establit ajustant-se, sempre, a les indicacions que, per escrit, es passen des de l'àrea social i sanitària. Vigilància especial de les dietes.  
2. Tenir cura de la qualitat i presentació de menús.  
3. Ajustar-ne la quantitat a allò que ha prescrit el metge.  
4. Recepció dels aliments, emmagatzematge, supervisió de la quantitat i la qualitat.  
5. Presentar les comandes a la coordinadora de serveis generals.  
6. Vigila diàriament la caducitat dels aliments i la seua correcta distribució en les cambres frigorífiques, d'acord amb les característiques de cada aliment i d'acord amb la normativa establida per la Conselleria de Sanitat i Consum.  
7. Guardar les mostres de menús que es cuinen diàriament d'acord amb la normativa vigent.  
8. Supervisar igualment que la maquinària i els utensilis que hi ha a la cuina estiguen nets.  
9. Tenir cura del bon ús i l'estat dels utensilis i la maquinària de cuina.  
10. Control del fem d'acord amb les normes de sanitat.  
11. Trasllat de residus fins el lloc indicat per a la futura evacuació.  
12. Posar en plats els menús a les hores de les menjades.  
13. Col·laborar en el seu àmbit funcional a petició de l'equip tècnic en aquelles necessitats educatives dels usuaris, relacionades amb la seua professió.  
14. Comunicar al seu superior les incidències o anomalies observades en el desenvolupament de la seua tasca.  
15. En general, totes aquelles activitats no especificades anteriorment i que tinguen relació amb l'anterior.  
Auxiliar de cuina:  
Funcions:  
1. Llavada de verdures, peix i tractament en cru de tubercles i llegums.  
2. Vigilància d'encesa de foguers i forns.  
3. Servir de suport als cuiners mitjançant l'execució de totes les tasques que li siguen regulades per aquests, relatives a la preparació dels menús, control de rebost i magatzem, higiene i neteja de totes les dependències relacionades amb la cuina.  
4. Muntar i desmuntar carros de menjar i neteja d'aquests.  
5. Preparar les taules del menjador.  
6. Comunicar al seu responsable immediat les incidències o anomalies observades en el desenvolupament de la seua tasca.  
7. En general, totes aquelles activitats no especificades anteriorment i que tinguen relació amb l'anterior.  
Auxiliar de manteniment:  
1. És el treballador o la treballadora que realitza, directament, el manteniment del centre, les seues instal·lacions i exteriors, fa el muntatge, l'ajust i la posada al punt de tot tipus d'instal·lacions de mesura, regulació i control simple o automàtic de temperatura, previsions de cabals, de poder calorífic, de nivells analitzadors d'aigua i similars, etcètera.  
2. Realitza els treballs de paleta, planxa, pintura, fusteria, etcètera, que cal per al manteniment de les instal·lacions de l'edifici.  
3. Realitza les comprovacions periòdiques en les màquines o instal·lacions marcades en els reglaments i les instruccions tècniques d'aquests, fa que els valors definitius en aquells es troben dins dels límits permesos.  
4. Neteja les sales de màquines, les instal·lacions, els quadres electrònics, els transformadors, el taller, etcètera.  
5. Realitza les petites operacions en els dispositius de les instal·lacions esmentades i en els aparells portàtils considerats com utillatge.  
6. Ompli els comunicats de treball i les fitxes de revisió o verificació de cada instrument reparat per a la correcta marxa del servei.   
7. Comunicar al seu responsable immediat les incidències o anomalies observades en el desenvolupament de la seua tasca.  
8. En general, totes aquelles activitats no especificades anteriorment i que tinguen relació amb l'anterior.  
Àrea d'administració.  
Està formada per:  
· Director.  
· Oficial administratiu.  
· Auxiliar administratiu.  
Director.  
El director és el responsable directe davant la direcció de l'empresa, del correcte funcionament del centre, i també de tots i cadascun dels serveis que es presten.  
D'acord amb aquesta responsabilitat, s'estableixen a continuació les funcions especifiques que li són pròpies:  
1. Informar a la Direcció General de Serveis Socials o a l'entitat competent, de tots els assumptes corresponents a l'adequat funcionament de la residència o el servei d'ajuda a domicili (SAD), presentant tots els informes i la documentació que aquesta li sol·licite.  
2. Complir i vigilar que es complisquen totes les directrius que emanen tant des de la Direcció General de Serveis Socials o l'entitat competent, com des de la direcció de l' empresa.  
3. Assumir, mantenir i potenciar les relacions amb tercers.  
4. Aplicar el conjunt de les disposicions reguladores del funcionament del centre o servei i cooperar amb la Direcció de l'empresa en la bona marxa d'aquest.  
5. Mantenir coordinació operativa amb l'entitat contractant, a fi de coordinar incidències, altes, baixes o qualsevol altra situació que s'hi poguera produir.  
6. Organitzar i supervisar les diferents àrees i serveis del centre.  
7. Aplicar les directrius, normes, disposicions i ordres en vigor i exigir-ne el compliment.  
8. Exercir la direcció del personal.  
9. Organitzar el funcionament de la residència o del servei d'ajuda a domicili (SAD) mitjançant una adequada programació, supervisió i avaluació dels serveis que s'hi ofereixen.  
10. Seguiment i control i avaluació del pla de gestió, en coordinació amb l'estructura empresarial.  
11. Administrar els pressupostos assignats.  
12. Facilitar als treballadors i les treballadores i als diferents serveis, els mitjans adequats i necessaris per al correcte funcionament i realitzar també les gestions necessàries per a això.  
13. Fomentar i estimular el reciclatge i la formació contínua dels treballadors i les treballadores.  
14. Complir i fer complir la normativa sanitària vigent, establida per la Conselleria de Sanitat i Consum, en matèria de menjadors, manipulació i conservació d'aliments.  
15. Determina la persona que assumeix la responsabilitat del centre davant qualsevol incidència que s'hi produïsca en la seua absència.  
16. Exercir la responsabilitat directa en l'organització de les diferents àrees de l'organigrama funcional del centre.  
17. És el responsable de les relacions amb la Direcció General de Serveis Socials, amb l'entitat contractant i amb altres recursos comunitaris.  
· Prestar assessorament i donar suport, dins de l'àmbit de les seues facultats, als òrgans de participació per mitjà de tots els recursos personals i tècnics del centre.  
18. Assegurar la prestació dels serveis de caràcter terapèutic, cultural i de temps lliure, dins del seu àmbit.  
19. Relacionar-se directament amb els residents i les seues famílies, en cas de necessitat.  
20. Fomentar i promoure la posada en marxa de programes que eleven la qualitat de vida dels usuaris i la qualitat de les prestacions i els serveis que se'ls oferisquen.  
21. Intercanvi amb altres experiències de treball, en la pròpia comarca, en la Comunitat Valenciana i en altres comunitats autònomes.  
22. Comunicar a l'immediat superior les incidències o anomalies observades en el desenvolupament de les seues funcions.  
23. En general, totes aquelles activitats no especificades anteriorment i que tinguen relació amb l'anterior.  
Oficial administratiu/va:  
1. És el personal que actua a les ordres dels òrgans directius del centre i té al seu càrrec un servei determinat dins del qual, amb iniciativa i responsabilitat, amb o sense altres treballadors i treballadores a les seues ordres, realitza treballs que exigeixen càlculs, estudis, preparació i condicions adequades, com ara càlculs d'estadística, transcripcions de llibres de comptes corrents, redacció de correspondència amb iniciativa pròpia, liquidacions i càlculs de nòmines de salaris, sous i operacions anàlogues, de forma manual o mecanitzada.  
2. Es consideren inclosos en aquesta categoria els caixers de cobraments i pagaments sense signatura, que perceben plus de menyscapte de diners.  
3. Confecció de rebuts salarials.  
4. Confecció de butlletins de cotització, TC1 i TC2.  
5. Confecció i redacció de contractes de treball.  
6. Altes, baixes i variacions de treballadors.  
7. Cartes de pagament de l'impost sobre la renda de les persones físiques i resum anual.   
8. Facturació.  
9. Gestió de bancs.  
10. Cobraments i pagaments a clients i proveïdors.  
11. Control de caixa.  
12. Comunicar a l'immediat superior les incidències o anomalies observades en el desenvolupament de les seues funcions.  
13. En general, totes aquelles activitats no especificades anteriorment i que tinguen relació amb l'anterior.  
Auxiliar administratiu/va:  
1. És el treballador o la treballadora que, amb iniciativa i responsabilitat restringida i subordinada als òrgans directius del centre, realitza funcions de: mecanografia, arxiu i altres activitats de tècniques administratives.  
2. Recepció de les persones que accedeixen al centre.  
3. Registre i control de fotocòpies.  
4. Recepció i emissió de telefax.  
5. Realització de tasques informàtiques (transcripció de textos, cartes, etcètera).  
6. Registre de correspondència.  
7. Comunicar a l'immediat superior les incidències o anomalies observades en el desenvolupament de les seues funcions.  
8. En general, totes aquelles activitats no especificades anteriorment i que tinguen relació amb l'anterior.